text:
Analisis
Cifranan alarmante di Organisacion Mundial di Salud
E mayor causa di morto di hende entre 5 y 29 aña di edad
Aruba a drenta dos siman yena cu dianan di observacion y di fiesta. E temporada di Pasco Grandi, Dia di Rey, Dia di Obrero ta conoci pa cantidad di dia cu no tin trabou y ta ofrece mas dia pa actividad social.
Ta den e temporada aki entre otro, e riesgo pa accidente ta bira mas grandi. Pero di kico ta papia ora papia di riesgo di accidente pa salud di hende?
E peliger cu trafico ta representa pa salud di hende ta asina grandi, cu e Organisacion Mundial di Salud ta duna asistencia special a paisnan pa evita mas morto.
Den e rapport di december 2018, informacion ta ser duna di e riesgonan scondi den trafico.
Cada bes cu autoridad subi e maximo velocidad pa vehiculonan riba caretera cu un porciento, e riesgo di un accidente fatal ta subi cu cuatro porciento.
E peliger no ta solamente pa personanan cu ta participa na trafico, pero tambe pa personanan cu ta cana riba caya. E riesgo cu un peaton ta bira victima di un accidente fatal ta 4.5 bes mas grandi si e velocidad cu e vehiculo ta mantene subi di 50 kilometer pa 65 kilometer pa ora.
Ocupantenan tin 85 porciento mas chens di muri den un accidente cu no ta frontal, ora mantene e velocidad di 65 kilometer pa ora.
Anualmente, 1.35 miyon di persona ta perde nan bida den trafico.
Accidentenan di trafico tin un costo di 3 porciento di e produccion nacional bruto. Peaton, ciclista y motociclista tin mas chens di muri den un accidente di trafico.
Accidente fatal ta hala hopi atencion. Cifranan di e Organisacion Mundial di Salud ta mustra cu entre 20 pa 50 Miyon persona ta sufri accidente cu no ta fatal pero tin resultado di bida largo pa nan.
Victimanan, nan famia y pais mester carga ademas di e lesion sufri y e dolor cu ta ser causa, gastonan enorme pa tratamento. Bida di famia ta ser interumpi y afecta.
Tres porciento di loke un pais ta produci, no ta bay pa asuntonan placentero, pero pa consecuencia di accidente.
Velocidad halto, alcohol, droga ta causante directo di morto y destruccion di salud riba careteranan.
Negligencia ta un factor importante. Muchanan cu no ta den asiento special pa mucha. Falta di faha di siguridad. Ignora e reglanan pa bista helm.
Telefon mobil a cera un aliansa creciente cu e aumento directo di accidentenan. Careteranan cu no ta tene peliger na consideracion y distraccion di chauffeurnan ta riba e lista largo di riesgonan.
Vehiculonan cu ta peligroso pa trafico ta un problema serio mescos cu falta di formanan ordena pa crusa caya.
E hecho cu no ta polis ta adverti pa trafico insigur, pero e instancia cu ta vigila salu di poblacion mundial, ta confirma e peliger cu trafico ta contene pa bida y salu di hende.
DIARIO ta cumpli awe cu e responsabilidad pa adverti comunidad cu mester ta informa, manera e organisacion ta trece dilanti.
Awor palabra ta na tur persona, cu ta asina preocupa pa nan salu. Comportacion den trafico ta decisivo pa salud y felicidad di hende, cu mester dicidi pa nan mes, nan famia, nan comunidad y nan victimanan cu lamentablemente no ta haya oportunidad pa protesta ni contesta ora nan bida ta ser poni na peliger.


c: text/html

text:
ORANJESTAD (AAN) — Den conferencia di prensa di gobierno, Dialuna mainta, pa den nomber di Minister Dangui Oduber, titular di salubridad, emiti un informacion relaciona cu e tema di salud.
Minister di Salud, mientras tanto, ta na Curacao den un reunion di Reino Hulandes, tocante e tereno aki.
E dignatario a indica cu minister Oduber hunto cu su coleganan di Hulanda y di Curacao, y representantenan di Bonaire a cera un MOU (memorandum understanding) encuanto salud.
E tema aki ta hopi importante pasobra e ta cuadra cu e vision di nos gobierno. Minister Presidente ta haya cu esaki ta un noticia hopi bon pa comparti y cuminza e siman aki.
Enfasis riba e MOU aki ta prevencion. “Ya caba na Aruba nos a bin realiza cu ora nos mira e parti di nos cuido di salud e ta e parti curativo. Pero tin di otro banda esnan cu ta boga pa e parti di prevencion, cu no ta hopi leu for di otro. Pero cu e desaroyonan na mundo, y aki na Aruba, nos a yega na conclusion cu nos tin cu yega mas cerca di otro, y cu e parti curativo no por funciona si e aspecto preventivo no ta in place”, e dignatario a señala.
E mandatario a pone como ehemplo un hende cu por bira malo pa motibo di presion halto, cu ta haya pildo pa esaki, pero si e no come mas saludable y biba mas saludable, e ta sigui bira malo y ta drenta sali constantemente for di hospital.
Minister Presidente ta haya cu ta hopi importante pa kibra e ciclo aki pasobra gobierno no por cargue mas.
“Financieramente, e pais no por carga mas hende cu ta keda bin docter constantemente, pa e mesun sintomanan, y pa kibre bo ta kibre cu prevencion. Pues, akinan ta e punto cu nos a yega na Aruba unda nos a bisa cu esaki ta e cambio cu nos kier pa nos cuido di salud, y mi ta contento cu minister a logra yega na e acuerdo aki tambe, cu Curacao, Bonaire y Hulanda”, Minister Presidente a duna di conoce.
Tambe nan a papia di con pa introduci un tax, no pa stimula, sino pa stroba uso di cuminda y substancianan cu ta haci un hende bira mas malo.
E dignatario a menciona cu por ehemplo un “sugar tax”. Aworaki henter pueblo tin cu paga un prima di AZV siendo cu talvez si bay na esnan cu ta malusa nan dieta y cada bez nan ta bira malo, pues laga nan contribui un poco mas.
E mandatario a indica cu e paisnan aki hunto lo promove tambe e uso y importancia di fruta y berdura propio di nan pais.
Por ehemplo, na Aruba no tin diferente fruta y berdura y lo bay enfoca e importancia di consumi esakinan. “Basicamente, e acuerdo aki ta nifica cu nos ta bay haci e docternan partner den e esfuerzonan di gobierno pa haci nos pueblo saludable bek. No solamente duna remedi pa mantene e industria farmaceutico riba pia pero pa haci nos pacientnan saludable bek”, Minister Presidente sra. Evelyn Wever-Croes a subraya.

robotstxt: allowed

filter: keep


text:
“No work, no pay!” | Parlamentarionan ta cumpli cu nan trabou?
E proposicion di “no work, no pay” pa parlamentarionan atrobe tawata un punto di discusion durante e siman nos tras. E motibo tawata un reunion publico den cual mayoria miembro di oposicion no tawata presente.
Relaciona cu varios crimen cu a tuma luga, na september diferente parlamentario a sinti e necesidad di trata e tema di criminalidad den Parlamento cu presencia di minister di Husticia Arthur Dowers. Sosteni pa fraccion AVP, presidente di Parlamento Mervin Wyatt-Ras (AVP) a schedule un bijeenkomst pa trata e tema. Oposicion kier a trata e tema den un reunion publico pa motibo cu un bijeenkomst tin un caracter informativo y limita den cual no por entrega mocion.
Awo den oktober, sra. Wyatt-Ras a dicidi di agrega e reunion publico cu oposicion a pidi na un otro reunion pa trata un ley relaciona cu e cartera di Husticia. Sra. Wyatt-Ras a bisa cu asina e ta cumpli cu e peticion di oposicion y tambe cu Reglamento di Ordo di Parlamento, yamanda e reunion dentro di 30 dia despues di e peticion. E reunion a tuma luga dia 6 di oktober, cu for di oposicion solamente 3 miembro presente.
Wega politico
Durante y despues di e reunion parlamentarionan di AVP a enfoca riba e ausencia di 4 parlamentario di MEP, parlamentario Andin Bikker (PDR) y parlamentario Marisol Lopez-Tromp (independiente). Presidente di Parlamento Wyatt-Ras a informa cu parlamentarionan Bikker, Lopez-Tromp y Ruiz-Maduro a notifica tocante nan ausencia, pero segun Wyatt-Ras e no a wordo notifica anteriormente cu algun parlamentario lo ta den exterior mientras cu no tin reces, y p’esey e no por a tene cuenta cu nan ausencia ora di yama e reunion.
Parlamentario Andin Bikker a reacciona den un comunicado di prensa. Segun Bikker partido AVP ta di “mala fe” y ta controla e presidente di Parlamento pa haci wega infantil. Bikker ta splica cu diripiente sra. Wyatt-Ras a core hala un reunion, y no a cumpli cu articulo 23 di Reglamento di Ordo cu ta ensera cu parlamentarionan mester wordo informa di un reunion por lo menos 4 dia di antemano, cual ta duna parlamentarionan tempo pa prepara y por ehempel traha riba amienda y mocion. Segun sr. Bikker e trabou di un parlamentario ta encera mucho mas cu reunionnan publico, y Bikker tambe a referi na e “record di ausencia grandi” di prome minister Mike Eman di tempo cu sr. Eman tawata un parlamentario den oposicion.
Presencia ≠ Work
E “record di ausencia grandi” di sr. Mike Eman, y tambe di otro ministernan actual, no ta hustifica e ausencia di esnan cu ta parlamentario actualmente. Pueblo mester por asumi cu, ora no tin reces of circunstancianan hustificabel, parlamentarionan ta presente pa defende e interesnan di Pueblo den Parlamento. Pueblo ta paga tur parlamentario un bon salario. Pues un proposicion di “no work, no pay” tin su validez.
Pero con nos tin cu defini “work”? Presencia den sala durante reunion publico no necesariamente ta nifica cu bo ta cumpli cu bo trabou como parlamentario. Pa hopi aña caba nos por nota cu diferente parlamentario di fraccion AVP durante reunionnan publico den Parlamento ta usa hopi of tur nan tempo pa elogia Gabinete Mike Eman y reclama y ataca oposicion. Esaki no ta loke Pueblo ta paga parlamentarionan pa haci. Parlamentarionan tin e tarea di controla Gobierno y defende e interesnan di Pueblo. Tambe tin parlamentarionan cu ta presente fisicamente pero no ta hiba palabra, no ta entrega mocion, no ta entrega amienda, no ta contribui na e proceso legislativo, y na cabamento ta sea grita “pro” of “voor”, basicamente reduciendo Parlamento na un ‘stempelparlement’. Y algun di e parlamentarionan aki ta den esnan cu mas ta insisti cu mester implementa “no work, no pay.”
Si bo presencia no ta contribui na e funcion di Parlamento, of — pio ainda — ta stroba funcionamento drechi di Parlamento, ki balor bo presencia tin?
Madurez Politico
Loke Aruba mester ta parlamentarionan cu madurez politico, tanto den oposicion como den e fraccion cu ta sostene e gabinete na mando. Parlamentarionan cu ta prepara debidamente pa eherce nan trabou. Parlamentarionan cu ta presente pa haci nan trabou. Parlamentarionan cu no ta manipula y hunga weganan politico. Parlamentarionan cu ta cumpli cu e tarea di controla Gobierno. Parlamentarionan cu ta defende e interes di Pueblo y ta pone e interes di Pueblo riba e interes di nan partido of nan carera politico.
Na final e hefe di nos parlamentarionan ta e Pueblo votado. Ta keda na Pueblo pa usa su derecho di voto conscientemente y pa no pensa solamente riba cua partido lo por provee bon ministernan, pero tambe pensa riba cua partido por provee parlamentarionan digno. Parlamento di Aruba ta e organo mas halto di nos pais y un base fundamental di nos democracia. Tanten cu nos Parlamento no funciona manera mester ta, Aruba lo keda un pais cu un deficiencia substancial pa loke ta trata e checks and balances necesario pa stimula Bon Gobernacion (Good Governance).
*Update: ArenaPoliti.co a ricibi e siguiente comunicadonan di prensa despues cu e articulo aki a wordo publica:
• Drs. Mervin Wyatt-Ras (AVP): Presidente di Parlamento ta lamenta con Sr.Bikker kier saca curpa afor pa su ausencia durante reunion publico
• Parlamentario Marlon Sneek (AVP): “Evelyn: E mesa ta na Parlamento Yega!”
Expresionnan haci den e articulo aki no necesariamente ta refleha opinion di ArenaPoliti.co


text:
Minister Sevinger na COP21
ORANJESTAD (AAN): Durante un reunion organisa pa UN den ‘Pershing Hall Hotel’ na Paris, Minister Sevinger a duna un discurso den nomber di Reino Hulandes, reemplazando Prome Minister Eman.
Dignitarionan di SIDS (Small Island Developing States) tabata presente hunto cu un delegacion di Corsou bou guia di Minister Susanne Camelia-Römer, Minister di Trafico, Transporte y Planificacion Urbano. Vice secretario di UN y representante di SIDS Gyan Chandra Acharya a presidi e evento.
Sevinger a splica esnan presente cu Corsou, Sint Maarten y Aruba ta islanan SIDS den Caribe di cual Aruba ta esun di mas chikito. “Hunto cu Hulanda Aruba ta forma parti di Reino Hulandes. Nos ta bon ta altura di e retonan cu nos tin cu deal cu nan. Hulanda mes ta un pais bou nivel di lama cu a confronta hopi biaha inundacionnan.”
Sevinger a bisa cu como parti di Reino Hulandes Aruba hunto cu otro SIDS ta comparti riba termino corto y largo con confronta e retonan cu cambio di clima ta trece cu ne.
Aumento di nivel di awa ta causa un menasa serio pa desaroyo sostenibel. Den tono determinante Minister Sevinger a bisa di ta spera y confia cu den e dianan cu ta bin por yega na un acuerdo ambicioso cu ta e espectativanan di mundo.
Sevinger: “Preveni, mas tanto cu por, cambio di clima ta crucial. Pero, nos no por limita nos mes na solamente mitiga e situacion.” Sevinger a splica vision 2020 di Aruba y cu conscientisacion di cambio di clima ta importante, specialmente loke ta regarda paisnan den desaroyo.
Pesey cu prioridadnan mester wordo poni. Minister a conta cu luna pasa Hulanda a organisa e prome conferencia internacional riba seguridad planetario. “Paz y cooperacion den tempo di cambio di clima ta retonan global y medio ambiental. Un conferencia cu ta sigui wordo organisa a base annual na Den Haag. Pa bin cu seguridad planetario y mantene nan prominentemente riba e agenda politico. Mescos ta e caso cu e retonan cu SIDS ta confrontando.”
Minister Sevinger a comenta durante su discurso cu tampoco por laga un banda seguridad den caso di desaroyo climatico, ambiental, sostenibel.
“Ta pesey nos a scoge pa bin cu desaroyo sostenibel buscando solucionnan innovativo pa awa y otro retonan relaciona cu cambio di clima.”
Minister Sevinger a papia di e anuncio cu UNDP (UN development program) a haci na Aruba na luna di oktober; pa establece un Center of Excellence na Aruba pa desaroyo sostenibel pa SIDS, loke ta tremendo. E meta di e center aki ta pa comparti conocimento y experiencia di e islanan (SIDS) cu ta wordo confronta cu problemanan natural hopi specifico manera aumento di e nivel di lama door di cambio di clima – cu tin un impacto enorme riba e islanan. E islanan por siña di otro”.


text:
ORANJESTAD(AAN): E interes pa e trabao como enfermero no tey localmente. Segun Gina Maduro di ABV, bao di nos hubentud, e trabao aki no ta atractivo. Si mira e muchanan cu bay studia afo, ta bay tur diferente otro direccion, liber di zorg. Mundialmente tin un scarsedad.
E ta un vocacion, un roeping, bo mester ta yama pa haci’e. Pa placa bo no ta haci’e pasobra e miho paga e no ta tampoco. Poco poco ABV ta traha riba e beneficionan secundario, vooral e orarionan nocturno cu nan ta bezig ta drecha, cu nan kier mira e mehoracion pa asina stimula e hendenan pa traha 24/7.
Un hospital cu a bira chikito
Segun Gina Maduro, ta claramente cu pa hopi aña e hospital a bira hopi chikito. Pa departamento di emergencia e flow a bira asina halto, cu e espacio cu tin awor aki, no ta pas pa e poblacion mas awendia. Y esey ta conta riba afdeling tambe. Ta contento si cu tin un ampliacion, cu tin un edificio nobo, pero kier wak e manpowerplanning tambe. No cu e ta bira un spookhuis, unda cu bo tin un departamento grandi, pero bo tin cu cera mita afdeling pasobra bo no tin personal p’e. Esey ta e otro parti, cu ta spera cu por mira e manpowerplanning mas pronto posibel pa bay wak con lihe por bay over eyden.
Buscando claridad
Maduro a comenta cu nan tabata sinta. Na comienso e tabata bay bon. Tin contacto, tabata bay tuma buelta, tin contacto cu bouwcommissie. Pero ultimo lunanan e contacto a manera los for di otro. No a haya mucho informacion. Tin cu bisa cu por ehempel, dos siman pasa, prensa mes a wordo invita pa e entregamento di yabi. Ta den prensa ABV a tuma nota di esaki. Nan mes no tabata sa. Pero sa si cu ta streef pa muda mas lihe posibel den e nieuwbouw. Pero kier mira e manpowerplanning prome cu bay muda y kier wak e parti di siguridad prome.
Miembronan ta contento, pero….
E miembronan ta contento cu e proyecto, pero imagina un renobacion di un hospital operando y construccion pega. E tabata tin su retonan, e desordo, e stof. E verhuismento cada biaha. Esey tabata e fastioso si cu tur mester a pasa aden. Full un proceso cu cada biaha tabata tin verhuizing. Tabata tin hopi desordo, aunke cu nan a purba pa stroba e actividadnan di hospital menos posibel. Tabata tin afdeling cu tabata keha di problema cu airco, ta calor, zonido, stof, etc. Pero e tabata tin su retonan. Esey tabata den e fase na comienso. Awor cu OK wordo construi, nan lo bay sinti otro efectonan atrobe.
Renobacion di e hospital bieu
Awor aki ta bay tin efectonan. Prome tabata tin e efectonan pafo di e edificio, pasobra nan ta trahando uno nobo. Awo ta bay tin’e paden mes. Lo bay experencia tur eseynan atrobe.
Comprension
Maduro a splica cu mester tin comprension pa basta tempo no solamente di personal, pero di e pashent, bishitantenan, etc. Como pashent nan lo kier rust, pero no sa cuanto nan lo bay haya den tur e construccion aki.


text:
Informashon fragmentá
Na e momentu aki e votadó ta hañando informashon hopi fragmentá.
E lidernan di opinion i tantu e kampo di SÍ komo esun di NÒ ta saka diferente ideanan kompletamente for di e konteksto di bibensia di e siudadano komun.
“Aanwijzingsbevoegdheid” den e kadena hudisial, por ehèmpel, algu ku un man yen di hende a yega di tende di dje, ta ser tresé pa e kampo di NÒ manera ta un kos di bida òf morto pa 98% di e votadó komun. Pero ta hopi improbabel ku lo e hañ’é konfrontá ku e lei aki, ku lo ser usá solamente den kasonan ekstremadamente remoto. 55 aña bibensia di Statüt ta mustra ku Reino a usa un tipo di lei similar solamente 2 bes.
E fragmentashon di informashon riba un tópiko asina ku normalmente e mayoria ku tin di bai vota no ta pèrdè muchu tempu kuné, ta hinkando e votadó den hopi duda i insiguridat.
Ban tene e diskushon simpel
Eksistensia di un ser humano ta dependé di kon leu e por satisfasé su nesesidatnan básiko, tantu spiritual komo material. P’esei, komo e ta biba den “sosiedat ku otronan” e la ripará ku e kolektividat di hende mester di:
- 1) regla,
- 2) organisashon i
- 3) infrastruktura
pa trata mas mihó posibel di yega na satis fasé su nesesidatnan básiko komo ser humano.
Kada sosiedat ta yena esaki na su manera. Den esaki ta bon pa tin den bo “mente” ku e isla ya tin mas ku 350 aña ta forma parti di un “superstruktura” ku yama Reino Hulandes.
Abraham Maslow
Den sosiologia tin un teoria di Abraham Maslow. Nos ta kere ku, si e informashon ku ta yega e votadó ta bon balansá, ta e 3 promé nivelnan di nesesidat di e ser humano - segun e teoria ei - lo ta “determinante” den e referendum di 15 di Mei próksimo si Kòrsou lo aprobá e pakete ku gobièrnu di Kòrsou a negoshá ku e sobrá 6 partnernan den Reino, sí òf nò.
Esakinan ta: e “Nesesidatnan Physioló-giko i di seguridat” i un tiki di e nivel 3 ku ta “Nesesidat di afekshon i di ta pertenesé na un grupo” ku lo determiná eskoho di e Pueblo.
Un kos ta sigur - ni maske NÒ gana - probablemente riba tèrmino basta kòrtiku lo bin preshon pisá pa un Mesa Rondó nobo (RTC) entre tur e partnernan den Reino pa e otro partnernan por sigui kana, pasobra manera sierto polítikonan di Kòrsou ta skòp à la “Brinkman” kontra di e otro islanan i kontra Hulanda den nan retórika, e otro islanan lo no tin muchu kompashon ku loke nan ta konsiderá Kòrsou su pelea di “Don Kihóte” kontra “mulinanan di bientu” ku Hulanda.
Tin chèns grandi ku, pa motibu di un insiguridat ku lo surgi na Kòrsou (si NÒ gana), e powerbase ku Reino Hulandes tin stashoná último 380 aña na Kòrsou lo por “shift” bai un di e otro islanan.
Ami personalmente no ta kere ku pa e kestion di hustisia ta balapena pa Kòrsou bai habri hinter un ròndu di negoshashon nobo. Teniendo kuenta ku e situashon kaótiko ku tin aworakí pa loke ta mundu di Ekonomia i Finansas, Kòrsou tin chèns grandi di pèrdè saku pèrdè kangreu. Mihó den e 5 añanan pa yega na e punto di evaluashon sigui pleita bo kaso ku Hulanda pa hasi e mekanismonan den Reino mas “werkbaar” posibel i laga e responsabilidat den e promé sinku añanan manera kumbiní aworakí den e pakete.
Time will tell. Aruba su eksperiensia hungando “blufpoker” tumando un dia su independensia den Statüt, ni maske su pueblo a pidi solamente “status aparte”, a mustra ku den Reino semper tin márgen di negoshá segun nos ta kombibí di “buena fe” nos ku nos den Reino. Kada un ku su opinion pero al final si realmente ta nesesario yudando otro ku nan doló.
Lokalmente ban pone e prioridatnan korekto
Nos di Kòrsou mester pone tur nos ekspertonan enfoká, per dirèkt, riba “duna struktura” na entre otro e Sociaal Economisch Initiatief (SEI), i minimalisá e tempu i energia balioso renegoshando riba kosnan, ku ta marginal. Mirando ku e pueblo Kurasoleño a pidi su representantenan 2 biaha kaba pa keda den REINO.
Hipotétikamente e polítiko ku ta propagando NÒ, ta haña nan den un ‘Catch 22 situation’. Kua banda ku nan kue, pueblo lo krítika nan pasobra lo bin un gobièrnu ku lo no ke Supervishon di CFT ku ta mará na e saneamentu di debe.
konsekuensha ta ku pre-supuestonan lo bolbe pega, pasobra sèn lo no sigui bin for di Hulanda pa aliviá e gobièrnu di su debe bieunan ku resultado ku e pueblo ta keda sin haña e servisio ku e ta spera di su gobièrnu.
Si NÒ haña mayoria, tin di bin negosiashonnan nobo ku e otro partnernan ku ya kaba ta “timmer aan de weg” di nan futuro nobo, pues e gana di reuní ku e otro partnernan lo ta ménos ku awor ta e kaso. Esaki ta un kos humano den negoshashon ora un partner ya kaba a haña loke e tabata ke.
Atrobe mi opinion ta keda ku e “pakete” ta bon hinká den otro, es desir: na benefisio di un mihó Kòrsou pa e Kurasoleño den mas nesesidat, awe-awe.
Tambe, e prinsipionan ankrá den e pakete, lo hasi un intento via e CFT (órgano di supervishon) pa ataká e desperdisio i inefektividat den Gobièrnu di Kòrsou i su institutonan finansiero ku a bin redundá, entre otro den interesnan dòbel di esnan prevalente na Hulanda i Merka.
Si “NÒ” gana, nan lo kanta un triunfo hopi kòrtiku, pasobra den e 4 lunanan despues diferente grupo ku ta bringa pa interes di esnan marginá den nos sosiedat lo bati nan kabes aden, pasobra e gobièrnu lo no por kumpli ku nesesidatnan básiko di e pueblo. Probabilidat ta grandi ku nan lo pèrdè e próksimo elekshon, paso nan lo no logra trese solushonnan pa problemanan agudo ku tin awór-awór den nos sosiedat.
Simplemente e plan B, si tin un, no por satisfasé nada básiko
riba tèrmino korto. Si tin un plan B mes, lo e ta bai hasi mas doló serka esun mas suak den nos sosiedat, ku e pakete ku tin awor riba mesa.
Negosashonnan lo bira mas duru ku awor ta e kaso despues di e tiradanan ku mi ta tendiendo for di e Kampo di NÒ den direkshon di e otro islanan i Hulanda. Mi ta duda ku nos polítiko-nan lo haña muchu oido pa nan ple-garia serka e otro partnernan den Reino.
Tin chèns ku nos polítikonan di ‘NÒ’ lo keda un ratu pará den bientu friu nan so-so ku tur e problemanan ku e pueblo tin aworakí tanten ku e otro islanan ta sigui traha riba nan solushon. I segun nan tin tempu, nan ta bin mira di ki manera por yuda e partner ku a keda atras.
E pakete ta hinká di tal manera den otro ku e ta “kubri” e promé “3 tipo di nesesidatnan” di e pueblo ménos privilegiá ku Maslow ta papia riba dje.
Segun e teoria di Maslow e individuo (na Kòrsou) no ta sinti nada ora nesesidatnan básiko ta ser kumplí kuné.
Satifakshon di nesesidatnan básiko
Pero si e ambiente ku e ta biba aden na sierto momentu no por satisfas’é pa loke ta su nesesidatnan básiko, òf e ta bayendo atras, i e ta sinti ku ta su més gobernantenan ta lagando e na kaya na e momentu ei lo e sinti un “ansiedat” grandi pa ku su eksistensia.
Segun mi, e polítikonan a hiba sosiedat di Kòrsou ya kaba “diep diep” den un estado di ansiedat. Sigur e kampo di NÒ ku e agresividat kontra di e otro partnernan den Reino, pintando Hulanda komo “un fuente di tur maldat” ni maske kasi mitar di tur yu Kòrsou ku ta na bida aworakí ta biba bon bon na Hulanda.
Kabes di un Raton ...
E ta zona krudo pero mi “ta kalkulá” (mi por ta robes), ku kolektivamente, nos ta preferá di ta Rabu di un Leon (ku ya nos ta parti di dje 400 aña, (Kòrsou ta forma parti di e leon ei 15 aña promé ku Hulanda mes a ser rekonosé komo pais pa Spaña, ku e tabata forma parti di dje tempu di Carlos Quinto).
Segun mi den e estado ku e pueblo ta aworakí lo e no kis pa ta kabes di un raton, kaminda e mester ta konstantemente den un estado di “vluchtgedrag”, pasobra semper tin un Pushi ku ta mas grandi, ku ke guli’é sin niun tipo di “konsulta” previo.
Manera entre otro Venezuela pa motibunan geo-politiko, Merka òf mas pió!!!! por ehèmpel Mafia Kolombiano.
40% di komersio ta liá ku aktonan kriminal
Nos no mester lubidá ku 40% di tur komersio i finansas ku tin na mundu, ta liá ku aktonan kriminal manera tráfiko di droga, arma i hende i e labamentu di e entradanan di e aktonan kriminal.
E ‘kingpinnan’ den mundu di krímen tin tur plaka na mundu pa “soborná” kualke gobernante, basta nan por uza Kòrsou komo trampolin pa nan chanchuyanan.
Ami sinseramente no ta kere ku por tin niun peliger pa “tur esnan di buena fe” (‘law abiding persons’) si Hulanda, un di e partnernan den Reino, ku tin e rekursonan ku aworakí nos no tin, tin un “algu di bisa” den asuntunan di Hustisia i Polis den e parti aki di Reino, den Karibe.
Al final e mester yuda paga pa garantisá seguridat di su siudadanonan den Karibe. Historia ta pone ku e tin e deber, paso e ta un kolonisadó. Esei no ta kita ku nos tambe tin e deber di trata di “hou ons eigen broek omhoog”.
Pakus di porselana
Den un pakus di porselana semper tin un bòrchi “You break it, you pay it”
Den e kaso aki. E baranka Kòrsou no a pidi pa ser kolonisá pa un pais Europeo. Nan a hasi’é. Esei ke men, nan lo tin di tuma e responsabilidat pa “run” e, konhuntamente ku tur e hendenan ku ta biba awendia riba e baranka aki.
“By the way” tur siudadano di Kòrsou ta desendiente di stranhero meskos ku e Hulandes ku a hasi doño di e pida baranka aki un 400 aña pasá. Ami no ta mira niun ‘Aloktono original’ (Amerindio, Arawak ni Caribe) di Kòrsou ta kana rònt na Kòrsou.
Pues ban edifiká e baranka aki kon-huntamente ku e Hulandesnan i tur nos otro partnernan den Reino i stòp di zeur. Kada dia ku nos komo adulto keda drai rònt, tin un òf mas mucha ta kai den gara di e sirkuito kriminal. Ami ni abo no ke, i no por karga e responsabilidat ei.
AL FINAL, PA BIENESTAR DI E PUEBLO, LO MESTER bin ku un solushon mas pronto posibel. Pero, ta manera a bira un tradishon: Kòrsou último tempu tin un tenden-sia di ta “Hekkensluiter” den Reino.
- For di 1954 nos tin outonomia limitá den Reino. E votadó Kurasoleño ya na 2 okashon a vota pa keda den Reino.
- E loke e Status aparte di Aruba di 1986 tabata ta, ya ta un ilushon for di 1993.
- Resientemente, Aruba i Hulanda a bolbe firma un Protokòl ponien-do sierto responsabilidatnan serka Reino i no na Aruba mas. Den ki realidat e polítikonan ku ke pa nos vota NÒ ta biba?
Probablemente tantu na Aruba, St. Maarten, Saba, Statia i Bonei-ru nan tin mihó “feeling” ki peso e “zal en zullen” den protokòlnan ku Hulanda ta nifiká pa nan. Nan relashon ku Hulanda ta basá mas riba konfiansa ku esnan di e polítikonan di Kòrsou pa ku Hulanda, ni maske mitar di tur yu di Kòrsou ta biba na Hulanda.
Puntra bo mes ki peso un “zullen” di presidente Chavez tin kontra di un “zullen” di Hulanda? Mi ta kere ku un mayoria grandi di diplomátiko na mundu ta kategorisá e “zullen” di Hulanda diferente for di e “zullen” di Venezuela.
Rijksministerraad
Ki malu tin ku sierto kosnan klave ta ser salbaguardiá pa e órgano Federal den Reino ku ta Rijksministerraad?
Ku tempu, mester traha riba e défisit demokrátiko den Reino, pa asina Kòrsou haña representashon demokrátiko den Rijksministerraad. Ingeniero Don Martina a skirbi un “Paper” riba e problemátika ei.
Ban “tackle” fayonan básiko sosial-ekonomiko di e pueblo marginá mas pronto posibel, ta nan ta e mayoria riba e isla aki. E prinsipionan básiko den e “pakete” ta duna amplio espasio i sèn pa haña un solushon den Reino.
Mas m’a profundisá mi den e dokumentonan, mas m’a bin apresiá e ekselente trabou desplegá. Te ainda tin un par di problema, pero nan ta bon deliniá ta kua nan ta i nan ta dokumentá den korepondensia ku Hulanda i e otro partnernan.
Pluimpje pa tur e eksperto-nan ku tabata visibel i in-visibel. A studia e debilidatnan di nos aparato gubernamental hopi bon i a konstruí un “straight-jacket” pa POLITIEK CURAÇAO ku si e pueblo asept’é, ta pa bienestar di Kòrsou so e polítiko lo por traha p’é, punto!!!!.
Lo no tin probecho personal fásil mas pa nan i pa nan amigu, sigur pa e promé 5 aña!!!!!!


text:
ORANJESTAD (AAN): Dialuna durante e conferencia di prensa semanal di PPA, Benny Nisbet a trece dilanti cu pueblo di Aruba mester puntra su mes den ki direccion Gobierno Eman realmente a hiba pais Aruba.
“Nos a tende 8 aña largo cu e Gobierno aki kier hasi Aruba ‘green’, unda cu nan a move rond mundo y nan a participa na hopi conferencia pa acentua con green Aruba ta y con sigur Aruba ta bay ta di tin un situacion completamente green aki na Aruba na 2020”.
“Despues di tur e desaroyo ey, e Gobierno aki un dia pa otro a anuncia cu nan lo transforma e refineria den un ‘upgrader’”.
“Ora bo hasi esaki, na unda cu tin 6 biaha mas desperdicio, bo no por ta serio den bo ponencia di green”.
“Riba esey ta bin e ultimo desaroyonan, unda cu Minister de Meza a pone acento riba e boramento di gas y eventualmente crudo, den e ultimo dianan aki”.
Esaki segun Nisbet, kende a sigui bisa cu esaki ta bay contra e principionan di un pais green, pasobra ora cu bo ta bora, bo ta core e riesgo cu crudo ta bin halto y cu e ta bay riba bo beachnan, cu por crea un desastre di otro mundo.
Nisbet ta haya cu gabinete Eman ta bisa un cos pero e ta hasi otro, cu ta algo cu el a demostra durante di 8 aña largo.
“Pesey e momento a yega pa pueblo di Aruba trece un cambio”, segun Nisbet.


text:
Beisbol
Kòrsou kampeon divishon Senior League den serie del Caribe
Kòrsou kampeon divishon Senior League den serie del Caribe ora ku e laga Puerto Rico den tereno den bòm di 11 inning!
Liga Pariba ta enfrentá e fuerte selekshon di Puerto Rico den e serie di Caribe divishon Senior League i ta titulá kampion ora ku nan laga Puerto Rico den tereno ku skore di 7-6 den di 11 inning!
Un final ku a konosé hopi emoshon i ku a bin kue un rumbo sorpresivo den bòm di 7 inning ora ku Korsou a bini bek for di un défisit di 4 kareda pa empatá e wega na 5-5-.
Promé ku esei Puerto Rico a bai ariba 2-0 ya den habrida di promé inning. Korsou a logra na nota 1 kareda pa kòrtá bentaha, pero mester a mira kon Puerto Rico a manda 2 mas kas pa amplia hasi wega 4-1. Mas lat Puerto Rico a manda 1 mas pa amplia distansia, hasiendo wega 5-1.
Wega tabata parse di ta riba ijs kaba ku e skore 5-1 na fabor di Puerto Rico ku 1 out. Faltando sinembargo 1 out pa keda eliminá, Liga pariba ta logra nan pone 2 koredó den sirkulashon, pa purba forsa kos, pa bini un tripel ku ta manda 2 kas.
E batido riba su higra a bai tersera ku e left fielder ku e bala den su man, práktikamente riba e liña ku ta marka e final di e área di shòrt stòp. Pa un motibu ineksplikabel e left fielder a tene e bala i no bai tersera mesora. ora ku e la bai tersera, e bala a yega promé kue koredó. E tersera base a blòkia e base i den e akshon di buska e tag, e koredó basta korpulento a dal den e tersera base i e bala a kai. E tersera base a lora abou di doló i banki di ámbos selekshon a bira bashí. A dura un ratu pa re-establese òrdu riba fèlt promé ku Rode Kruis por a atendé. Na final a lapi e tersera base Borinque i but’é bek riba pia, a shake hands i wega a sigui ku e skore di 5-4 ku dos out. I Korsou a logra pull thru pa manda e kareda kas pa empatá e wega i forsa e extra inning.
E extra inning a kana na manera no apto pa kurason suak. Puerto Rico a bai ariba 6-5. Kòrsou ta empatá. Puerto Rico t menasa, pero keda kòrtiku na 4 okashon. Korsou meskos. den bòm di 11 inning, Kòrsou ta buta koredó den sirkulashon i ta sigui e hit di oro ku ta manda kareda number 7 kas, pa Korsou laga Puerto Rico den tereno ku skore di 7-6.
Korsou ta kampeonisa den Serie del Caribe i ta sigui p’e mundial Senior League bou di bandera di William sport!


text:
ORANJESTAD (AAN): Siman pasa Diaranzon, tabata un dia historico pa CEDE Aruba y tur e fundacionnan cu ta trece iniciativa nobo ariba tereno social. Gobierno ta reconoce e papel importante cu Iniciativa Priva tin den desaroyo di sector social den nos comunidad.
Sin e esfuersonan y logronan di e gran cantidad di fundacionnan cu ta traha incansabel riba e tereno social riba nos isla, Aruba lo no ta caminda nos ta awe. Riba e dia historico aki CEDE Aruba ta consolida e coopercacion cu Gobierno di Aruba y cu Samenwerkende fondsen Caribisch Deel van het Koninkrijk di Hulanda na bienestar di nos fundacionnan y pueblo di Aruba en general.
Aunke Aruba ainda tin masha hopi reto ariba tereno social, fundacionnan diariamente ta contribui na ayudo y actividadnan pa nos grandinan, pa nos muchanan, mayornan y personanan cu limitacion.
Fundacionnan a tuma iniciativa pa lanta internaat, ayudo pa victimanan di violencia, ayudo pa mamanan jong, screening y sosten na famianan vulnerabel, cuido di baby y anciano na cas, rehabilitacion di hende cu adicion, actividadnan recreativo y deportivo den bario y hopi mas. Hopi di e iniciativanan a cuminsa y a ser haci posibel door di fondonan di CEDE Aruba y Samenwerkende Fondsen.
Cu e convenio aki, Gobierno ta percura cu CEDE Aruba, despues di un debido evaluacion, por aloca e fondonan na fundacionnan cu tin proyectonan pa fortifica bienestar di nos hendenan riba tereno social. Samenwerkende Fondsen, cu ta traha na bienestar di henter Reino, tambe ta forma parti di e convenio y ta consolida e cooperacion cu CEDE Aruba.
Samenwerkende Fondsen ta consisti di 6 fondo Hulandes: Kansfonds, Oranje Fonds, Stichting Kinderpostzegels, Fonds Sluyterman van Loo, Innovatiefonds Zorgverzekeraars y Roomsch Catholijk Oude Armen Kantoor (RCOAK). Pa cada 1 Florin cu CEDE Aruba ta hinca den un proyecto cu a ser aproba, Samenwerkende Fondsen na su turno ta pone 1 of mas Florin despues cu nan tambe duna nan aprobacion na e proyecto segun nan maneho. Asina ambos partido ta contribui na bienestar di nos isla y ta reconose e conosimento y experiencia cu CEDE Aruba a desaroya durante tur e añanan.
CEDE Aruba ta un fondo di desaroyo cu ta existi for di 1980. Akinan ta desea di duna un reconocimento special na Sr. Jan Meelis, fundador di CEDE Aruba. Durante e prome 20 aña di su existencia, CEDE Aruba a ricibi fondonan di Gobierno Hulandes. Den e periodo di 2001 te cu 2010, CEDE Aruba a cuminsa ricibi fondo pa medio di Fondo di Desaroyo di Aruba, a base di un acuerdo entre e Gobiernonan di Aruba y Hulanda. Desde 2011, Gobierno di Aruba a sigui percura pa financiamento di CEDE Aruba. CEDE Aruba y Samenwerkende Fondsen ta contribui cu un promedio di 2,8 miyon Florin na proyectonan den nos comunidad y e montante aki lo sigui crece. Cu e convenio nobo aki, e cooperacion a haya un perspectiva nobo.
E convenio cu a ser firma ta regla e contribucion financiero di Gobierno y Samenwerkende Fondsen na Inititavia Priva atravez di CEDE Aruba y e responsabilidadnan di CEDE Aruba, cu ta entre otro: un bon gobernacion, un bon administracion financiero y un posicion independiente di politica, religion y interes comercial. E protocol ta valido pa un periodo di 5 aña. E firmamento di e convenio a tuma luga door di e miembronan di directiva di CEDE Aruba y Gobierno di Aruba, representa pa Minister di Asunto Social y Labor, Sr. Glenbert Croes y Minister di Finanzas, Economia y Cultura ad interim, Señora mr. Evelyne Wever-Croes y Samenwerkende Fondsen, representa pa Señora Drs. Henriette Hulsebosch y Sr. Drs. Peter Douwes.
Directiva di CEDE Aruba ta gradici Gobierno di Aruba y Samenwerkende Fondsen pa nan confianza y coperacion durante tur e añanan y cu a haci posibel pa realisa e etapa nobo aki na vanguardia di sector social. E directiva di CEDE Aruba ta consisti di Sr. Amy Lasten (presidente), Sr. Leonardo Reyes (tesorero), Señora Merl- Serrant-Gibbs (secretaria saliente), Señora Georgine Arends (tesorero saliente), Señora Estella Brown-Thode (miembro), Señora Sheila van Veen (miembro), Sr. Fredis Refunjol (miembro) y Sr. Igmar Reyes (miembro). Bureau di CEDE Aruba tabata representa pa Sr. Daniel Tecklenborg (Director) y Sr. Bryan Krosendijk (Coordinador di Proyecto). Tambe tabata presente Señora Diet-Booi Staring (prome director di CEDE Aruba).


text:
CTB no tin akuerdo ku Uber
WILLEMSTAD- 7 di ougùstùs 2017 – Ofisina di Turismo di Kòrsou (CTB) ta informá di a tuma nota di publikashonnan riba medionan sosial kaminda ta indiká ku CTB lo a sera un akuerdo ku Uber sin a konsulta ku shofùrnan di taksi aki na Kòrsou. Uber ta un konsepto internashonal kaminda konduktornan privá ta afiliá i ta brinda nan servisio di transportá pa òf for di un sitio na klientenan. Reservashon pa esaki e kliente ta hasi online i e pago ta bai via di su tarheta di krédito. E informashon kuCTB lo a sera un akuerdo ku Uber pa brinda e servisio aki na Kòrsou no ta kuadra ku bèrdat.
CTB no ta e instansia outorisá pa drenta ningun tipo di akuerdo ku ta enserá transporte komo ku esaki no ta kai bou di e kompetensianan di e ofisina. Ademas CTB no ta kere ku un tipo di konsepto manera esun di Uber lo funshoná na Kòrsou mirando nos leinan aktual.
CTB a tuma nota tambe ku den e informashon ku a sali riba medionan sosial kaminda ta propagandá e servisio di Uber na Kòrsou ta hasi uso inkorektamente di CTB su logo di merkadeo kual lo por duna e impreshon ku CTB ta asosiá ku e servisio aki. Ta trata aki di un logo protehá pa kual motibu CTB kier informá ku no ta outorisá pa usa e logo di CTB sin outorisashon di e ofisina.


text:
Un studiante a tira dos compañero di klas mata, y a herida otro cuatro studiante na Goiania, capital di estado Goiás, Brasil. E crimen a tuma luga diabierna mainta, den un klas di e Colegio Goyases. Banda di e dos victimanan mortal, João Vitor Gomes y João Pedro Calembo, ambos di 13 aña, otro cuatro alumno, di mesun klas, a keda herida. Un di nan por a bay cas diadomingo despues di tratamento na un hospital local. E otro tresnan ainda ta interna.
Bullying
Coronel di Polis Militar Anésio Barbosa da Cruz a informa cu e autor di e crimen tabata victima di bullying di coleganan di klas. El a rebeldia contra esaki, a haya e arma na cas, di su mama cu ta polis, y a uza esaki pa efectua e tiroteo,” el a declara. Un alumno di 15 aña cu tabata den e klas na momento di e tiroteo, tambe a conta cu e studiante tabata victima di mal chansa di su coleganan.
Yiu di dos polis militar, e adolescente ta cera den un cel separa di un destacamento policial na Goiania, pero mester hib’e un centro di internacion provisorio di e estado. Riba peticion di Ministerio Publico, diasabra hues Monica Cezar Moreno a dicidi cu e hoben mester ser encarcela pa 45 dia di prizon preventivo, na e Centro di Internacion Preventivo pa adolescente na Goiania. Segun e abogado di e famia di e hoben, Rosângela Magalhães, e mayornan ta teme pa su bida den e centro aki, y ta prefera pa e keda na e delegacia unda a hib’e prome.
“E centro di interaccion di aki no ta sigur, pa motibo di e caso mes, y tambe cu e mayornan ta polis militar, y e tata tabata envolvi cu e siguridad di e batayon di e sistema penitenciario, loke ta trece peligro pa e bida di e hoben.
E dos hobennan cu a perde nan bida den e crimen a haya entiero e dia siguiente mes, diasabra ultimo.


text:
Perdida di bida pa violencia domestico ta inaceptable
ORANJESTAD (AAN) — Minister di Asunto Social sr. Glenbert Croes, den conferencia semanal di Gobierno, Dialuna mainta, na un manera hopi conmovi a referi na e caso di e dama cu a fayece a consecuencia di maltrato domestico cu a tuma lugar Diadomingo, y e dama a bin muri na Hospital Dialuna madruga.
Minister Glenbert Croes a expresa cu esaki ta un noticia hopi lamentable, cu cual siman a habri, y cu atrobe a shock nos comunidad. E dignatario a señala cu e suceso aki a conduci cu señora a perde su bida door di abuso cu a tuma lugar unda un homber a bati un hende muher.
E mandatario a stress riba e hecho cu e noticia aki mester pone nos tur keda corda riba e crisis social cu gobierno a declara y cu a haya raiz den e asesinato di e dos criaturitanan na final di aña pasa.
E mandatario a señala cu e hecho aki ta mustra cu e situacion di crisis social no a calma ni a bira menos, no obstante gobierno y instancianan concerni ta trahando duro pa atende cu e problemanan social, alivia y mehora nan, pero e realidad ta cu casonan manera esun aki, ta bisa cu gobierno por ta trahando duro, pero loke e ta haciendo no ta suficiente.
E dignatario a expresa cu esey ta mustra cu no por touch e bida di tur hende pa impedi tur caso y evita pa asuntonan bay for di man, pero realidad ta cu mester puntra si e esfuerzonan cu ta wordo haci ta suficiente.
“Na mi opinion ta cu no obstante con duro nos ta trahando, mi ta conclui cu nos no ta haciendo suficiente.
Y pesey mes, mi a pidi e cooperacion di diferente minister pa un reunion cu mi a convoca pa Diahuebs awor, teniendo cuenta cu schedule di tur hende, pero e urgencia cu cual nos mester actua, unda cu Minister Presidente, mi persona, Minister di Husticia y Minister di Salubridad Publico hunto cu diferente departamento, entre otro Fundacion di Hende Muher den Dificultad, Ministerio Publico, DAS, KPA, entre otro.
Esaki pa mira kico mas nos mester ta haciendo y unda mas nos mester primi den e cuadro di implementacion di e plan di crisis social pa nos por alivia e presion di e crisis social na Aruba”, e dignatario a subraya.
Minister Glenbert Croes a subraya cu e problemanan ta asina grandi cu resolve e situacionnan grave cu ta sutando den mente y alma di hogarnan y den e bida di tur hende na Aruba, kizas por bisa cu ta imposible, pero hecho ta cu mester haci e maximo esfuerzo.
“Loke a pasa awe madruga cu e perdida di bida di e señora ta intragable y inaceptable den e comunidad di cual nos ta forma parte di dje”, e mandatario a acentua.
El a agrega cu violencia domestico, abuso di hende muher, abuso en general riba muchanan, nos grandinan, etc., ta inaceptable den nos comunidad.
“ Y e plan di crisis social ta papia di no actua ora e suceso a tuma lugar, cu consecuencianan asina tragico y lamentable manera a tuma lugar den e caso cu a keda raporta den medionan di comunicacion. Nos mester por preveni pa asuntonan asina no tuma lugar. Henter e plan di crisis social ta pa nos atende cu e ‘red flex’ pa ora declara un emergencia, pa impedi cu algo grave tuma lugar”, e dignatario a remarca.
Actua mas tempran ta responsabilidad di nos tur, Minister Glenbert Croes a subraya. E ta responsabilidad di tur esnan cu ta den bida di hogarnan, famianan, den barionan unda por mira cu cosnan asina ta tumando lugar. “Tambe ta responsabilidad di gobierno cu mester percura pa tur instancia ta prepara pa actua. Si! E ta responsabilidad di departamentonan, instancianan, fundacionnan cu mester ta alerta. E situacion na Aruba ta exigi di nos tur cera cabes, traha duro na un manera conciente y e plan di crisis social ta dirigi riba esey”, Minister Glenbert Croes a reitera.
Minister Glenbert Croes a mustra hopi preocupa pa cosnan cu ta tumando lugar na Aruba y cu no mester sosode.


text:
WILLEMSTAD—Stadion Ergilio Hato na Brievengat, ayera tabata esenario pa e wega bálido pa e di 3 buèlta di Concacaf Nations League, unda e selekshon di Kòrsou, a enfrentá e selekshon for di Guadaloupe.
Tabata partido ku a keda dirigí pa miembronan di arbitrahe for di El Salvador, unda e ekipo di kas, hungando dilanti di un gran públiko, a logra triunfo pa goliada ku skor di 6-0. Un ke otro despues ku esaki a sosegá ku nos ekipo den bentaha mínimo di 1-0.
Sinembargo despues ku e ekipo di Guadaloupe tabata dunando basta resistensia den promé tempu, kosnan a bòltu kompletamente, unda nos ekipo nashonal ta logra anotá na 5 okashon pa bai ku e triunfo.
Nos ekipo a duna un gran partido, ku e públiko bibando ku e partido, animando nos futbolistanan ku a duna tremendo futbòl di konhunto i a demostrá di ta un gran ekipo. Un ke otro pa asina pasa pa komandá bèk, despues di logra nos di 3 triunfo den e kompetensia i ta ketu bai sin gol kontra, awor ku 21 na fabor den 3 wega.
Banda di a hunga un tremendo partido, tambe nos ekipo nashonal a sòru pa diferente tremendo gol, riba hugadanan di konhunto, ku a finalisá den tremendo forma, unda e ekipo kontrali no por a hasi nada pa pro e evitá e goliada aki.
Elson ‘Sontje’ Hooi na 2 okashon, meskos ku Gevaro Nepomuceno, kende tambe a anotá na 2 okashon i tabatin 2 asistensia, miéntras ku Rangelo Janga a anotá na un okashon i tabatin un outogol, pa totalisá e 6 golnan di e wega di ayera.
E selekshon di Kòrsou, ayera a inisiá ku Eloy Room den gol, huntu ku kapitan ‘Cuco’ Martina, Darryl Lachman, Suently Alberto (Shanon ‘Cheese’ Carmelia), Bradley Martis (Jurich Carolina), Leandro Bacuna (Michael Maria), Jeremy de Nooijer, Elson ‘Sontje’ Hooi, Gevaro Nepomuceno, Brandley Kuwas i Rangelo Janga.


text:
Mi pensioen ta subi anualmente?
APFA ta trata pa subi e pensioen anualmente pa mas tanto posibel sigui e aumento di costo di bida. E indexacion por solamente si e situacion financiero di e fondo ta permiti esaki. Ta p’esey e grado di cobertura - e relacion entre e bienes y e obligacionnan di e fondo expresa un porcentahe - ta determinante. Directiva di APFA ta dicidi si e pensioen ta subi of no.
Tin diferencia den e indexacion di e diferente areglonan di pensioen. E PVL no tabata conoce indexacion, pero un ‘duurtetoeslag’, cu no ta APFA pero e dunado di trabou tabata paga. Si ta asina cu APFA ta percura pa e pago di e compensacion aki, hunto cu e pensioen. Na momento di a renoba e areglo entrante 1 di januari 2014, e organisacionnan di dunado di trabou y di sindicatonan, a palabra cu e pensionadonan den e areglo di PVL ta mantene nan ‘duurtetoeslag’, pero no lo subi esaki mas den futuro. E areglo NPR 2011 tin pa su pensionadonan un areglo di indexacion condicional cu ta depende di e grado di cobertura. Esaki tambe ta e caso pa NPR 2014.
Pa motibo cu e grado di cobertura durante e añanan cu a pasa tabata considerablemente bou di e minimo di 100% , e pensioen no a subi. Entrante 1 di januari 2014 e grado di cobertura a subi te na 100% pa motibo cu e participantenan di NPR 2014 ta keda traha mas largo y Gobierno y e dunadonan di trabou a deposita un contribucion extra di un solo biaha. Esaki ta nifica cu e perspectiva di indexacion lo mehora tambe pa e pensionado di NPR 2014. Mester enfatisa si cu APFA ta duna e perspectiva aki cu reserva ya cu e grado di cobertura ta depende fuertemente di e desaroyo di e interes, expectativa di bida promedio y desaroyo riba mercado financiero.


text:
ORANJESTAD- E lucha pa Aruba su Status Aparte a dura mas di mey siglo. Un lucha cu a inicia na cuminsamento di siglo pasa bou e guia inspirativo di Henny Eman sr. a mira su finalisacion riba 1 di januari 1986. E pioneronan di e lucha aki – Henny Eman sr., Shon A Eman, Juancho Irausquin, Betico Croes – a mustra un perseverancia y dedicacion enorme. Temponan tabata otro. No ta sin mas ta bula bay Hulanda pa discuti riba nivel halto e deseo ferviente di e pueblo di Aruba. Cada un na nan forma a contribui na e Status Aparte di Aruba.
Inicio di e lucha
Cu binimento di e refineria LAGO a start un conscientisacion politico na Aruba. Si prome cu esey politica no tabata hunga un rol di importancia, esaki a cambia den e añanan cu a sigui. Na 1931 315 hende homber por a vota y na 1941 e cantidad aki a subi na 1323. Na 1942 partido AVP a wordo funda oficialmente cu su lider Henny Eman sr. E interes den politica a crece tambe door di e lucha di Henny Eman sr. pa Separacion. Esaki a conduci cu na fin di 1947 y comienso di 1948 2147 hende homber (hende muhe no tabatin derecho di voto ainda) a firma un peticion cu a compaña un mocion cu a wordo entrega dia 18 di maart 1948 na Mesa Rondo, na Den Haag y despues tambe na Su Mahestad Reina Wilhelmina. Esaki a causa un impacto positivo na e lucha.
E grito pa autodeterminacion pa prome bes a wordo tuma na serio. E intensidad di e discurso di Shon A a impacta esnan sinta na e Mesa Rondo cu ne y a habri caminda pa mas autonomia pa Aruba. Danki tambe na e 2147 firmantenan cu a para fuerte pa nan anhelo, nan ideal. Na 1950 PPA a keda funda y na 1957 Henny Eman sr. ta fayece. Su yiu, e abogado di pueblo Shon A Eman a tuma e rienda over di partido AVP cu tabata creciendo. Na 1971 Gilberto Francois ‘Betico’ Croes ta bandona partido AVP y ta lanta su propio partido MEP. Pa 15 aña largo MEP a domina politica na Aruba.
Na prome instante MEP tabata pro un federacion di Antiyas pa despues bira un defensor di Aruba su lucha pa Status Aparte na 1973, pa despues boga pa un Independencia. Na 1977 Betico Croes a organisa un refenderum pa sAruba sea bira independente of bay den un federacion Antiyano. Aruba den forma grandi a vota pa independencia, loke a conduci na hopi tension. Pa Henny Eman, yiu homber mayor di Shon A Eman y masha envolvi politicamente, e cambio di MEP aki no tabata aceptabel. El a caba di termina su estudio di Ley y a regresa Aruba pa participa activamente den politica pa percura pa Aruba no bira independiente.
Henny Eman tabata di opinion cu Hulanda nunca por nenga Aruba su Status Aparte. El a rondona su mes cu hendenan capaz, entre nan dr.mr. Mito Croes, un erudita riba tereno estatal. MEP y Betico a bolbe cambia di opinion y a bolbe bay pa un Status Aparte, e lucha di e pueblo di Aruba. Mescos cu Henny Eman sr. y Shon A a haci prome cu ne, Betico tambe tabata organisa encuentronan y tabata biaha pa Hulanda pa haya atencion pa e lucha di Status Aparte. Su debatenan ardiente tabata hala atencion y e tabata wordo scucha. E tabata haci uzo di e mesun lemanan cu Henny Eman sr. tabata uza, manera Vox Populi Vox Dei y a bira e voz di Aruba. Mientrastanto partido AVP tampoco a keda keto y a keda fiel na e lucha di partido desde un principio ya cu un independencia tabata algo cu no por pensa mes riba dje. Na 1982 partido AVP a drenta gobierno central y a pone den su programa di partido cu Aruba mester haya sosten di tur partido pa por logra Status Aparte. Mito Croes a bira Minister di Asuntonan Estatal den e gobernacion ey. El a forma un grupo di trabou cu participacion di representante di tur e islanan. E grupo di trabou aki a traha un documento cu a sirbi como formula na e Conferencia di Mesa Rondo na 1983 pa logra e anhelo di e pueblo di Aruba, su Status Aparte.
Status Aparte a bira un realidad riba 1 di januari 1986. E base di esaki a wordo poni hopi aña prome cu culminacion 18 di maart 1948, ora cu un Shon A determina a dicidi pa entrega un mocion compaña pa 2147 firma di hombernan Arubano na Conferencia di Mesa Rondo. Un tempo cu biaha pa Hulanda tabata un cuenta grandi. Ta pesey mes cu e fecha 18 di maart a wordo scogi pa Betico Croes como dia nacional di Himno y Bandera. Aruba su himno a bira ‘Aruba Dushi Tera’ di Padu Lampe, Rudy Wever y Hubert Booi.
Henny Eman jr., yiu di Shon A Eman y nieto di Henny Eman sr., e prome luchado di nos Status Aparte, den oranan tempran di mainta di 1 di januari 1986 a yama bon bini na pais Aruba como e prome Premier di Aruba. Un par di ora prome cu Status Aparte di Aruba a drenta na vigor Betico Croes a haya su mes envolvi den un accidente pisa di trafico y a bay den coma. Den menos di un aña el a fayece a consecuencia di e accidente aki. E no a mira e Status Aparte pa cual el a lucha tanto bira realidad. Un destino cruel. Aruba a yora su yiu cu tabatin asina tanto di ofrece ainda, pero a bay demasiado lihe.


text:
Komemorashon di Lucha pa LibertatGeplaatst op 17 Ougùstùs 2017 dor di Ministerio di Asuntunan General i Promé Minister
Gobiernu di Korsou ta (re)konfirmá Proklamashon di Tula i otronan, ku a hiba e lucha historiko komo Héroe Nashonal.
Nos héreo nashonal Tula, ta mas ku un luchadó pa libertat pa su hendenan. E ta símbolo pa Libertat, Respet, Igualdat i Hermandat. Similar ku e palabranan inspirativo di e Revolushon Franses: Liberté, Egalité i Fraternité.
Sinembargo, riba e dia di awe mi ta pensa ta ken ta Tula? Kua ta su balornan, su empeño i kiko lo e a nifika den aña 2017?
Parti di e kontesta aki no ta haña den e tesoro di un komposishon Rignald Recordindo ‘Tula Warda’:
"Tula b'a sinja nos kon lucha, kon bringa pa nos hanja nos balor. Mira, mira ki ironía, nos lucha ya no ta kontr’e opresor,
nos ta bringa otro, si nos mes ta bringando otro ..... ni un tin kadena na nos pia. Pero tin di nos su lomba, mester karga inhustisia kada dia. Ahinda tin miseria..."
Mirando e Korsou den aña 2017 i balornan ku segun mi Tula a para p’e, mi ta konvensí ku su lucha pa libertat lo a kontinuá ... den e siguente manera:
- Libertat – pa un bida trankil den bario i abilidat pa move ront Korsou sin teme pa nos seguridat
- Mente i alma liber – sin kompleho i un espiritu di ‘nos por!’. Un mente habri pa kambio i desaroyonan nobo;
- Libera nos hendenan di pobresa – nos no por sigui akseptá restraso sosial den nos barionan i ku muchanan ta bai skol ku hamber. Pero tambe libera nos di pobresa mental, kaminda nos balor komo hende no ta wòrdu midi pa kiko nos tin, pero pa nos karakter ... ken nos ta i kiko nos ta nifika pa otro;
- Gana respet – amor i respet pa nos mes; kaminda nos ta wòrdu tratá ku respet, pero tambe trata otro ku repet. Kaminda nos ta apresiá nos diversidat i diferensianan, pero alabes ta uní den nos identidat kultural, sosial i ekonimiko. Ta asina nos ta logra gana respet i nos prominensia den region i den Reino;
- Tula lo a lucha pa mas partisipashon ekonómiko pa tur hende. E desaroyo inklusivo manera stipulá den nos Plan di Desaroyo Nashonal (SDG8). Kaminda menos hende no lo depende riba otronan pa nos pan, pero ku nos ta para riba nos propio pia komo empresario;
- Igualdat i hermandat – Tula a lucha kontra disigualdat i abuso den nos kumunidat i e lucha aki tin ku sigui. Akseso igual na enseñansa di kalidat, akseso na bibienda digno, partisipashon na aktividatnan sosial, kultural i ekonomiko, pero tambe protekshon di derechonan humano (mucha).
Ku esaki mi a konkluí ku Tula i su kompañeronan ainda tin balor grandi pa nos komunidat riba e dia di awe i ku e lucha pa libertat tin ku kontinuá.
Manera Doble su piesa ta bisa:
- ma tur kos por drecha nos tin tinu pe
- ma tur kos lo kambia nos tin tinu pe
Konfirmando Tula komo nos héroe nashonal, nos ta bon na tinu, ban traha huntu pa nos realisá nos máksimo potenial, komo hende, komo pueblo i komo ún nashon. Tula no por warda muchu mas. Ban logra bienestar pa nos pueblo ku e konvishon i espiritu di Tula di ‘Nos Por!’
Riba e pòrtrètnan por mira Gobièrnu di Kòrsou i Promé Minister Eugene Rhuggenaath huntu ku - su èks maestro na Peter Stuyvesant College - Drs. Frank Quirindongo, presidente di Plataforma Sklabitut i Herensia di Sklabitut.


text:
WILLEMSTAD - E situashon finansiero di nos pais p’e último añanan ta prekario. Esaki a pone ku Gobièrnunan di turno i esun aktual a haña nan ta kuminsá kòrta den gastunan i presupuesto.
Tambe den gastunan i presupuesto di enseñansa. Konsekuentemente nos ta haña nos ku e kuenta presentá awe ku hopi direktivanan i kabesnan di skol tin ku drei e depchi dos te asta tres biaha pa por kubri ku gastunan diario.
E fenomeno aki no ta kontribuí na mantené un kalidat haltu di nos enseñansa i tampoko un bon funshonamentu pa maestro i alumno. Pa frakshon di MAN, enseñansa ta un di e pilarnan pa forma un sosiedat di hendenan sivilisá, ku kapasidat pa por analisá i pensa krítiko, ku por aportá positivamente na nos komunidat ni maske kon fèrfelu e situashon ta.
Segun Rozendal, si nos ta konsiente di e echo aki, ta nifiká ku nos mester yuist invertí mas sèn den enseñansa en bes di kòrta. Pa e motibu aki tambe riba inisiativa di Frakshon di MAN, parlamento a pasa un moshon pa no kòrta den presupuesto di enseñansa entrante 2019. Den 2018, nos pais ta konfrontando retonan, manera Hospital Nobo, Refineria, Insel Air i situashon di Venezuela, ku a afektá presupuesto di nos pais drástikamente.
Pero, si den e pais aki, nos a yega na un punto ku ni e gastunan básiko, pa entre otro enseñansa, nos no por kubri, nos tin un problema serio. P’esei komo parlamentario i representante di pueblo, Rozendal ta hasi un apelashon riba minister di Enseñansa pa hasi tur loke ta posibel pa garantisá ku e fondonan ta disponibel pa enseñansa. Tambe Rozendal ta urgi minister pa kuminsá ku un analisis profundo pa sa ku e fondonan disponibel ta keda realmente husá pa nan meta i ku tur skol na Kòrsou ta haña mesun trato, esta un “Gelijke bekostiging” i un “Toereikende bekostiging”.
Den e kuadro aki Rozendal a hasi algun pregunta na e minister.
1. Minister por bisa Parlamento si tur skol na Kòrsou, segun lei, ta haña subsidio basá riba e prinsipio di “Gelijke bekostiging” i un “Toereikende bekostiging”?
2. Minister por bisa Parlamento ki ehersisionan minister a hasi pa husa fondonan disponibel mas efisiente posibel?
3. Minister por bisa Parlamento si Minister ta bai buska mas fondo pa enseñansa? Entre otro di Union Oropeo òf Hulanda?
4. Minister por bisa Parlamento si minister a eliminá “waste” den enseñansa p’asina fondonan ku a bini liber, keda destiná pa otro gastunan den enseñansa?
5. Minister por bisa Parlamento si minister a yega di konsiderá hasi un apelashon na komunidat, mayor, sektor privá, èts pa duna un man pa logra huntu un enseñansa optimal i di kalidat?


text:
Huidige artikelen
dinsdag 17 november 2009 - Entrante diaranson lo mester uza un otro entrada na momento di bishita Servicio di Impuesto na Camacuri
Relaciona cu instalacion di un porta nobo
ORANJESTAD – Servicio di Impuesto ta participa na su clientenan cu entrante diaranson, dia 18 di november, lo mester uza un otro entrada na momento di bishita su oficina principal na Camacuri. E cambio aki ta debi cu diaranson awor lo cuminsa cu e trabounan necesario en conexion cu instalacion di un porta nobo na e entrada principal.
E clientenan lo bay haci uzo di un otro entrada durante un periodo di 3 siman. E entrada aki ta ubica na e tunnel cu ta conecta Servicio di Impuesto y Departamento di Finansas; pues na banda robes di e actual entrada principal di Servicio di Impuesto.
Na yegada e bishitantenan lo haya indicacion di unda nan tin cu pasa pa drenta den e sala di bishita.
Servicio di Impuesto ta pidi disculpa na su clientenan pa e molester cu e trabounan menciona por a causa.
GERENCIA DI SERVICIO DI IMPUESTO
17 di november 2009


text:
ORANJESTAD, Aruba
Prome Minister Evelyn Wever-Croes:
Prome Minister Evelyn Wever-Croes, despues di un biahe hopi fructifero na Nacionnan Uni unda el a participa na varios reunionnan y tawata orador na e di 63 conferencia di “Commission on the Status of Women”, diahuebs 14 di maart e ta na Corsou participando na e conferencia Road to the Global Entrepreneurship Summit 2019 (GES). E conferencia aki lo forma un parti essential den e preparacion pa e di 9 Global Entrepreneurship Summit 2019 cu lo tuma luga den luna di Juni na Den Haag Hulanda.
President Barrack Obama di Merca a inicicia E Global Entrepreneurship Summit. GES a yega di tuma luga na Dubai, Silicon Valley, Marrakech, Kuala Lumpur y e aña aki pa prome biaha lo tuma luga na Hulanda.
E conferencia aki ta trece stakeholdernan esencial hunto di sector priva y publico pa bin cu solucionnan y stimula innovacion riba nivel mundial. Road to GES2019 na Corsou lo ta un antesala na e GES2019 y nos como paisnan den Reino Hulandes lo por tin beneficionan grandi tumando parti di un conferencia riba e nivel aki.
“Aruba a forma parti di e conferencia regional aki y mi persona riba invitacion di Prome Minister Eugene Rugenaath a duna un presentacion y a forma parti di e panel pa nos comparti nos experiencianan den e area di innovacion. Innovacion ta un di e prioridadnan grandi di nos gobernacion cu enfoke riba e ser humano. Conferencianan manera GES2019 ta duna nos como isla oportunidad pa siña di otro paisnan y tambe brinda opportunidad pa nos showcase Aruba como un isla innovativo y crea contactonan nobo den reino pa stimula mas entrepreneurship na Aruba y colaboracion entre e islanan pa cu esaki”, Prome Minister Evelyn Wever-Croes a duna di conoce.


text:
ORANJESTAD – Area di Malmok dentro di poco lo cuminsa mira e proyecto di Boardwalk bira realidad. Manera cu Minister Dangui Oduber a bin ta anticipa, den cuadro cu e maneho pa eleva e calidad di nos turismo na Aruba, lo inverti den e area aki cu ta tan bishita, pa e por bira un area mas atractivo. E vision di Minister Dangui Oduber ta pa cada turista cu bishita nos isla, por bay bek cas cu un recuerdo y experencia inolvidabel di nos dushi isla.
Reunionnan cu stakeholders ya a tuma lugar caba, e comision di TPEF (Tourism Product Enhancement Fund) den colaboracion cu DOW, a presenta e diseño conceptual di loke mester bay bira e Boardwalk. E area destina unda lo construi ta entre Fisherman’s Hut y Boca Catalina. A tuma den consideracion varios aspecto, entre otro esun di siguridad, ya cu tanto e peaton como e ciclista mester por haci uzo di e area recreativo aki sin ningun problema. Otro parti cu a tene cuenta cu ne ta pa por tin menos impacto ambiental posibel, door di construi sin haci daño na naturalesa. E parti di destaho publico lo finalisa prome cu aña 2018 caba, esaki ta bou encargo di DOW.
“Como Minister encarga mi ta contento pa mira con e proceso ta continua pa ehecuta e Boardwalk na Malmok. E boardwalk aki ta pa comunidad por haci ehercicio y tambe pa por garantisa siguridad di tur esnan cu lo haci uzo di dje. E proyecto aki ta cuadra cu vision di gobierno pa stimula comunidad pa haci movecion”, Minister Dangui Oduber a expresa. E proyecto aki lo bay cuminsa manera cu aña 2019 habri y lo tuma lugar den dos fase.


text:
WILLEMSTAD—Ayera den oranan di anochi a tene un rueda di prensa unda a duna informashon relashoná ku e grandioso torneo di futbòl ku lo mira akshon riba nos isla próksimamente. Ta trata di torneo ku lo hunga di 5 te ku 15 aprel benidero riba tereno di stadionnan Ergilio Hato i Antoine Maduro, ku presensia riba nos isla di 12 ekipo kampion di islanan di Karibe. Ku e ekipo trikolor di Jong Holland, komo kampion lokal lo forma e di 13 ekipo pa e torneo.
Ayera miembronan di e komishon organisadó, huntu ku presidente di FFK, presidente di Jong Holland i tambe Lilo Sulvaran, kende ta esun enkargá ku prensa pa e komishon organisadó a hiba palabra.
Tur esaki despues ku tabata durante di e último dianan ku tabatin 2 persona di Concacaf, un biaha mas tabata presente riba nos isla, pa asina kontrolá e partinan tékniko pa ku e kompetensia. Pa inisio di luna di aprel, promé ku inisio di e torneo nan lo ta bèk riba nos isla.
Pa loke ta e torneo mes, e wega di djabièrnè dia 5 anochi entre Jong Holland i e ekipo di Cuba, lo bai bira e apertura ofisial di e torneo, unda lo bai tin un parti ofisial promé ku e partido.
Miéntras ku próksimamente tambe lo inisiá ku benta di karchinan di entrada, unda por paga 10 florin pa presensiá e weganan ku bo kier hinter e dia, òf tambe bo por kumpra un pakete di 50 florin pa asina mira tur wega ku bo ta deseá riba e 6 diferente fechanan di e torneo, na kua stadion ku bo ta deseá.
Miéntras tantu Lilo a konfirmá ku ya a reuní ku miembronan di prensa i ta trahando riba promoshonnan pa e torneo aki, unda ku tambe próksimamente lo bai hasi publikashon di 30 mil ehemplar di un korant di 24 página, ku hopi informashon speshal dediká na e torneo.
Pues trabounan ta kanando pa e grandioso fiesta di futbòl riba nos isla, unda abo mester kuminsá reservá e fechanan aki i sòru pa kumpra bo karchi manera esakinan ta na benta i animá Kòrsou den e evento.•


text:
Tur hende por haya cambia den nan comportacion relaciona cu animo. Hopi biaha bo no tin niun idea ta di con bo animo por cambia diripiente asina.
Pesey bo mester ta masha alerto ora bo ripara cua/ke di e siguiente sintomanan.
E sintomanan ta:
-
bo animo ta abou.
-
bo ta haya pensamento negativo.
-
bo curpa ta sin gana.
-
e cuminda no ta smaak.
-
bo ta sinti culpabilidad pa cualke cos.
-
bo apetit ta cambia (diripiente bo ta come hopi of net nada).
-
parti mainta bo no ta sinti bon.
-
bo tin dificultad pa tuma decision.
-
bo ta sinti bo mes un persona inutil.
CUIDO PROPIO
LOKE BO MES POR HACI
Na momento cu bo mes of bo famia ripara cualke di e sintomanan aki, esta cambia den bo animo normal, ta necesario y di gran importancia pa cuminsa papia riba esey mesora. Bo mester busca manera di descubri cua ta e factornan den bo bida cu ta pone bo animo cambia bira malo. Bo mester acerca sea e miembronan di bo famia of cualke persona di hopi confiansa pa busca guia riba e bon caminda pa bo haya mehoransa.
TUMA CONTACTO CU BO DOKTER DI CAS
-
Si bo ta sinti ansiedad.
-
Si bo haya cambio di beis (esaki por bira severo).
-
Si bo bira melancolico y continuamente ta yora.
-
Si e gusto di biba no t'ey mas.
-
Si bo ripara lentitud y fadamento den bo bida: bo ta cuminsa cana mas poco poco, bo no tin energia pa haci nada, bo ta sinti fada, bo ta bira irita lihe y bo ta rabia sin ningun motibo.
-
Si bo deseo sexual bira menos of mengua.
-
Si bo tin problema cu drumimento.
-
Si bo memoria a cuminsa faya.
-
Si bo ta descuida bo curpa.
TUMA CONTACTO CU BO DOKTER DI CAS INMEDIATAMENTE
-
Si bo ta sinti miedo y temor.
-
Si bo ta sinti tristesa cu no ta kita pa un periodo largo.
-
Si bo haya pensamento cu no ta cuadra cu realidad.
-
Si bo a perde control asina severo cu bo no por funciona na trabou ni na cas.
-
Si bo haya pensamento di comete suicidio.


text:
SOUAX, Curacao — Djárason 23 mei 2018, alrededor di 21.47 or sentral di polis a haña notifikashon di un kaso di tiramentu ku a tuma lugá den àrea di Souax.
Na yegada di e promé patruya polisial nan e sitio nan a bin topa ku tres (3) hòmber drumí abou den un negoshi pega na un kas. Dos (2) di e hòmber nan aki no tabata duna señal di bida.
Te kaminda esaki tabata posibel i bou di e sirkunstansianan presente, por a mira
diferente herida di bala den kabes i na e parti ariba di e víktimanan su kurpa. Ambulans a transportá e víktima ku a keda na bida den un situashon di preokupashon pa Poli di SEHOS pa tratamentu médiko.
Alrededor di 23.56 or dòkter di polis a konstatá morto di e dos víktimanan. Riba òrdu di Fiskal di Ministerio Públiko a konfiská e kurpa sin bida di e víktimanan pa mas investigashon.
E prosedura ku ta mantené na dje ta, ku ta notifiká famia via e kanal(nan) legal i ofishal promé i despues di esei por hasi e identidat di e víktimanan públiko. E motibu di e tiroteo aki no ta konosí i ta den investigashon.
Nos ta supliká kualke persona ku ta disponé di informashon ku por yuda den solushon di e kaso aki pa duna polis e informashon aki na telefòn 917(24 ora pa dia) òf 108(number anónimo, kaminda bo anonimidat ta garantisá)


text:
Homber mal pega den auto despues di accidente na Sero Alejandro Diasabra atardi net prome cu 6or a sosode un accidente. Un pasahero sinta den un pickup a keda pega bou dashboard. Tabata Un pickup double cabin cu Tabata tin un chauffeur bebi na stuur. Tanto e chauffeur como e ocupante Tabata bebi. Den Sero Alejandro a core y bay dal den un cura di cas. Djey ora e hendenan a sali pa mira, e chauffeur a reverse pa purba core. Den su huida el a perde control den e birada y bay dal den un palo di lus. E impacto Tabata basta fuerte. E chauffeur a logra baha cay sinta cu heridanan leve banda di e pickup. E amigo si no por a sali mirando cu el a keda pega bou dashboard. Ekipo di rescate a bin mesora pa asina corta e auto y saca e pasahero. Polis a atende cu e caso y dimes e chauffeur burachi mester duna cuenta di tur e danjo el a comete. A detene y bay cune warda. Elmar tambe a ser avisa.Posted by 24ora on Saturday, March 9, 2019
Diasabra atardi net prome cu 6or a sosode un accidente. Un pasahero sinta den un pickup a keda pega bou dashboard. Tabata Un pickup double cabin cu Tabata tin un chauffeur bebi na stuur. Tanto e chauffeur como e ocupante Tabata bebi. Den Sero Alejandro a core y bay dal den un cura di cas. Djey ora e hendenan a sali pa mira, e chauffeur a reverse pa purba core.
Den su huida el a perde control den e birada y bay dal den un palo di lus. E impacto Tabata basta fuerte. E chauffeur a logra baha cay sinta cu heridanan leve banda di e pickup. E amigo si no por a sali mirando cu el a keda pega bou dashboard. Ekipo di rescate a bin mesora pa asina corta e auto y saca e pasahero. Polis a atende cu e caso y dimes e chauffeur burachi mester duna cuenta di tur e danjo el a comete. A detene y bay cune warda. Elmar tambe a ser avisa.


text:
Ken por a kere cu 24 di april 1983, esta un dia manera awe 36 aña pasa, lo a bay pa historia pa loke ta trata politica di Aruba y Reino Hulandes? Ningun persona, pasobra e dia ey tabata uno mescos cu cualkier otro dia, pero cu tabatin un final casi fatal.
Hecho ta cu tradicionalmente MEP ta tene su parada di auto riba e diadomingo promer cu eleccion, esta dia 24 di april 1983. Betico Croes na comienso di e parada tabata contento papiando y repartiendo tareanan pa e diferente lidernan di bario. E parada manera custumber, acompaña pa e Barco di Libertad, a pasa den tur bario di Aruba y caminda e hendenan tabata para cant’i caminda cu bandera saludando e fila. Pueblo tabata contento, specialmente riba e hecho cu algun siman prome, esta 12 di maart 1983 a concretisa e logro di Status Aparte durante e Conferencia di Mesa Rondo na Hulanda. Durante e parada Betico Croes tabata para manera custumber riba e jeep di su ruman Aiky Croes.
Atentado riba bida di Betico Croes
Na final di e parada, na yegada di veld di Winston na Santa Cruz, polisnan a manda e jeep subi e veld locual a sosode tambe. Na e momento ey un van di polis a core pasa banda di e veld pa blokia e pasada. Un agente policial a baha cu pistool den man y ora cu Betico a puntr’e kico ta su intencion, dos tiro tabata e contesta: Uno di advertencia y e otro a traspasa e curpa di Betico y ta perfora su pancreas y su intestinonan. Esnan cu a acompaña Betico den e jeep a lant’e for di suela for di conocemento y a hib’e urgentemente hospital. Como cu e parada tabata para, masha poco hende a presencia e tiramento aki. Ora cu mas y mas hende tabata yegando e sitio, e multitud a cuminsa lanta contra e polisnan.
Tension den pueblo
Mientras tanto e atencion a cuminsa cambia den preocupacion pa e estado di Betico y e multitud a cuminsa dirigi nan mes pa hospital. E pueblo tabata conmovi pa loke a sosode cu su lider. Un tension grandi tabata reina y e situacion tabata explosivo. Aruba tabata riba bao, comunicacion telefonico a cay completamente, mientras cu pueblo tabata roga pa su bida. Nos pueblo sinembargo a demostra su civismo y no a comete actonan di destruccion. Tur actividad politico a ser para pa e dia ey y e siguiente dianan. Un alivio grandi a pasa den pueblo ora cu Betico a papia for di hospital na television, pidiendo su pueblo trankilidad y pa bay vota su diabierna siguiente. Por cierto un eleccion caminda Betico Croes a obtene e record di voto na Aruba, esta 10506 voto riba su nomber.
Recuperacion di Betico Croes
Despues di algun dia Betico Croes su situacion a empeora y el a wordo transporta pa Jackson Memorial Hospital na Miami. Na Miami poco poco Betico a recupera di e herida di bala y dia 26 di augustus 1983 el a bolbe su isla natal, sano y salvo y pa continua cu su lucha pa Aruba su libertad.
E historia cortico aki ta pa recorda un biaha mas cuanto sacrificio, sodor, lagrima y te hasta sanger a wordo derama door di nos Libertador pa awe nos ta un pais autonomo den Reino Hulandes. Pero manera Betico Croes mes semper a bisa cu no tin lucha sin sacrificio y no tin sacrificio sin gloria.
Pues laga e dia di awe ta un dia di reflexion pa nos tur cu firmeza gara e bandera Arubano y sigui lucha pa conserva nos libertad.


text:
ORANJESTAD, Aruba – 18 di Juli 2018: Aruba Hotel and Tourism Association (AHATA) a organisa un curso di “Guest Service Gold”, den cual diferente miembro di AHATA a participa. E curso a contene hopi informacion y guia den con por brinda un servicio excepcional na clientenan. Despues di dos dia di curso, participantenan a pasa un examen pa por ricibi un certificado y bira embahadornan di “Guest Service Gold”. AHATA ta orguyoso cu 99% di participante a slaag y a ricibi nan certificado di “Guest Service Gold”.
Rishi Ramsoondar, kende ta un “Certified Hospitality trainee”, a facilita e curso y a comparti su experencia, cu ta yuda agrega sabor adicional na e industria di turismo. Den ultimo lunanan a facilita diferente curso pa promove un nivel superior di servicio den companianan, mara na un certificacion di e “American Hotel & Lodging Association”, un instituto educacional cu diferente programa di e industria. E ultimo curso tabata e oportunidad di oro di e segmento di e “certified guest services proffesional program”.
Desde aña 2006, Colegio EPI Unidad Hospitalidad y Turismo ta partner di Global Academic y nan ta e ‘licence holder’ cu ta duna e scol e opcion pa ofrece productonan na e sector di turismo, y no solamente pa hotel. E curso aki ta un di e tantonan cu nan ta ofrece, asina Ryan Maduro, “Opleidingsmanager” di EPI Hospitalidad y Turismo, a bisa. E certificacion ta pa bida, asina el a expresa.
E programa Guest Service Gold ta yuda empleadonan prepara nan mes pa por brinda un miho servicio. Esaki ta un iniciativa di EPI pa traha riba eleva calidad di servicio na Aruba y standarisa esaki. E idea di e programa ta pa trece un sistema di standarisacion, tur hende riba mesun nivel. Si ta desea di sigui mehora e producto di Aruba, Ryan Maduro ta kere cu esey ta e caminda cu mester bay unda ta keda educa empleadonan.
AHATA tin como meta pa sigura e calidad di nos industria a plazo largo pa asina Aruba por tin turismo sostenibel. Organizando programanan di educacion manera Guest Service Gold ta yuda logra e meta aki.
A funda Aruba Hotel Association na september 1965 y na aña 1987 a bira Aruba Hotel and Tourism Association (AHATA), representando mas compania cu ta sostene turismo y no hotel solamente. Siendo e organisacion cu ta representa e sector di turismo di Aruba, AHATA ta representa 90 miembro cu ta emplea un gran parti di empleadonan riba nos isla. Su miembresia ta varia for di hotelnan grandi, timeshare, operadornan di tours, aseguro, pacusnan y mas compania grandi y chikito den e sector. E rol primordial di AHATA ta pa proteha bienestar di e sector. AHATA ta duna pabien na e representantenan cu a pasa e curso exitosamente.


text:
Diamars 20 di november 2018 Space and Nature Aruba Foundation (SNAF) a inaugura oficialmente su fundacion cu un acto simbolico y presentacion di un lectura hopi interesante na Universidad di Aruba.
E anochi aki nos fundacion tabatin e honor di por a conta cu presencia di Gobernador di Aruba, Su Excelencia Señor Alfonso Boekhoudt. Su Excelencia a primi un boton y asina a duna inicio na un video traha dor di SNAF y cu e acto simbolico aki a inaugura nos fundacion. Tambe nos Minister di Educacion, Ciencia y Desaroyo Sostenibel, dr Armando Lampe a duna acto di presencia.
Despues di e acto simbolico presidente di Space and Nature Aruba Foundation a tene un charla den cual e a relata con e idea di e fundacion a nace. E a indica cu for di edad hoben algun di nan ya caba tabata forma parti di un science club y a sigui cu e hobby aki y na caminda a bin topa cu otronan cu tambe tabata hopi interesa. E idea a crece pa pone tur e conocimento y experiencia na bienestar di nos comunidad, tanto pa esnan grandi como chikito. E hobby a hiba nos na cumpra nos mes telescopianan y nos tin algun aña caba ta pone hopi tempo den organisa actividadnan pa observa strea y planetanan y tambe haci caminata den naturalesa. Nos ta duna tambe workshop y organisa lectura manera esun cu a wordo presenta mas despues e anochi aki dor di Profesor Faber.
Nos directiva ta consisti di personanan cu ta traha den diferente ramo di trabou y cada un ta contribui den un forma unico na nos fundacion. Siguientemente e presidente a presenta e miembronan di e directiva na esnan presente. Señor Jairo Vrolijk ta e vice presidente y den bida diario ta un ingeniero electrico. Den nos fundacion e ta e specialista di astrofotografia.
Señor Darryl Everon ta e secretario. Darryl ta un ‘system engineer’ y e ta e tecnico di telescoop.
Señora Silveika Maduro-Willems ta e tesorero. Silveika ta un maestra cu ta duna les di e idoma hulandes.
Señora Aischell Hidalgo ta e segundo tesorero. Aischell ta un ‘assistant auditor’.
E dos damanan aki ta e motornan tras di nos actividadnan.
Señor Lisandro Arends ta un miembro di directiva y den bida diario ta un ‘weather observer’, cu ta e consehero di tempo y cu ta specialisa den ‘Earth Science’.
Señor Francisco Croes ta un miembro di directiva y e consehero general. Francisco ta un maestro di fisica cu ta un pensionado.
Y e presidente señor Jeremio Maduro, ta un maestro di ciencia y ta percura pa desaroya material educativo. Nos fundacion ta sinti nos masha privilegia cu Professor Sandra Faber a duna e prome lectura oficial riba e dia aki cu a inaugura e fundacion.
Despues a hiba palabra e decano di e ‘Faculty of Arts & Science’ señor Tim Croes cu a representa e rector di Universidad di Aruba. Señor Croes a duna di conoce den su charla cu Universidad ta hopi contento di por host e actividad aki conhuntamente cu nan ‘Center of Lifelong Learning’ y Space and Nature Aruba Foundation pa asina forma un plataforma. Den bida diario e ta un maestro di matematica y e a haci un comparacion. E studiantenan ta cuminsa haña les den figuranan basico den tres dimension y despues den formula y tambe ta siña integra y calcula den tres dimension. Pa e anochi special aki e la indica cu tur presente lo biaha den dimensionnan di mas halto den e universo y esaki lo añadi un dimension nobo den bida di cada un presente.
Por ultimo Profesor Sandra Faber, como invitado special y cu tin un curriculo impresionante, a duna un lectura titula: ‘Astro-imaging: e pasado, e presente y e futuro’.
Durante su lectura Profesor Faber a splica tocante e pasado di ‘astro-imaging’, con e ta na e momentonan aki y kico e expectativa pa futuro ta. Actualmente profesor Faber ta un profesor di Universidad di California y ta miembro di Lick Observatory. Faber ta un astronomo cu ta haci observacion visual y ta haci investigacion den cosmologia y formacion di galaxianan. Un di e logronan di profesor Faber ta: e formula pa calcula e grandura di galaxianan cu ta yama ‘the Faber-Jackson Law’.
Faber ta un di e tres astronomonan cu a diagnostica e fayo di e Hubble Space Telescope y a forma parti tambe di su reparacion. Ademas e la diseña e ‘Keck Observatory’ cual diseño a inspira otro paisnan pa traha observatorionan gigantesco. Faber ta co-autor di mas cu 350 tesis cientifico y di cual tesisnan a wordo cita mas di 54000 biaha. E a ricibi diferente premionan pa su trabounan di diferente institucion cientifico y na 2013 e a ricibi e ‘National Medal of Science’ for di Presidente di Estados Unidos, Barack Obama.
SNAF ta gradici esnan cu a acompaña nan durante e anochi special aki pa nan presencia y na mes momento kier a gradici Universidad di Aruba y ‘Center For Lifelong Learning’ pa nan disponibilidad y uso di aula.
Corda like y follow nos Facebook page ‘space and nature aruba foundation’ y nos website ’spacenaturearuba.com pa mas informacion di nos future eventonan.
Potret cortesia di: JeanCarlos Maduro y Francisco Croes, miembro di SNAF
Di robes pa drechi: Su Excelencia Minister di Educacion, Ciencia y Desaroyo Sostenibel, Dr Armando Lampe, señor Lisandro Arends, señor Darryl Everon, señor Jeremio Maduro, Professor Emeritus Sandra Faber, Su Excelencia Governador di Aruba, señor Alfonso Boekhoudt, señora Silveika Maduro-Willems, Señora Aischell Hidalgo, señor Jairo Vrolijk y señor Francisco Croes.


text:
WILLEMSTAD.- Un ratu pasá wes a dikta sentensia den e kaso di Stichting Bureau Ziektekosten Voorziening konosí komo BZV, kontra di eks minister Jacinta Constancia i su eks pareha Anbertus Scoop. Ta trata di veredikto den e kaso konosí komo ‘mondkapjes’. Den esaki korte a disidí ku sea den nan dos un di nan mester paga e suma total di Naf 365.853,49 bek na BZV plùs e interes ku ta bini ariba. Korte a indiká bon kla ku sea nan ta paga e suma den nan dos, òf si un paga e otro ta keda libra. Meskos tambe nan mester kubri e gastunan di e proseso ku ta kalkulá na riba 10 mil florin. Tur sobra detaye den edishon di EXTRA.
Home Breaking News Veredikto: Jacinta Constancia i eks pareha mester paga BZV 365 mil florin...


text:
Joost van de Kamp:
ORANJESTAD (AAN) – E Relacionista Publico di AZV sr. Joost van de Kamp, tambe a participa den conferencia di prensa di Wit Gele Kruis, y el a menciona cu AZV ta financia e programa di POH pasobra e ta funciona bon.
E programa di POH ta pas bon cu e clientenan di AZV cu mester di e atencion rekeri, por ehemplo e Diabeticonan.
E tempo di docter di cas ta limita pa splica algo na e pacient, pero e tempo cu un POH tin pa su pacient ta mey ora, y ta hopi mas eficiente pa guia un pacient con pa anda cu su malesa.
Malesanan cronico, manera Diabetes y presion halto, no ta cura cu e tratamento pero e ta keda pa resto di bida y e pacient mester wak con pa anda cune, con pa controle.
E programa ta bay hopi bon y e resultadonan ta wordo midi, el a subraya. E ta sugeri e pacientnan pa puntra nan docter con pa bin na remarca pa un POH, pa tin mas comprension pa e practica di docter di cas.


text:
Na 2012 nos a konstrui un Greenhouse ku hopi eskito. Awor aki nos lo ker drechele bek pa asina sigui planta i duna otro hende nan konosemente di plantamentu paso no tin nada mihor di kome di bo mes kosecha. E fundeshi mester wordu limpia i drecha. Mester pone heru pa kaminda ta bai pone e gasberde. Tambe mester pone betonmaat. Limpia i chapi e kura kaminda e Greenhouse ta ariba. Nos tin un molina ku mester wordu drecha i nos baki di awe.
Si abo komo boluntario por bini ku bo hermant, chapi, trimmer, piki, scher pa korta mata, zaag ect, nos lo ta gradisi pa ku esaki.


text:
Kon siña Meditashon Trasendental
Tin 7 paso pa siña Meditashon Trasendental:
Stap 1: Charla de Introdukshon
Si bo ta interesá pa siña mas tokante Meditashon Trasendental, bishitá gratuítamente un di nos charlanan di introdukshon. Nos maestronan eksperensiá lo splika kon Meditashon Trasendental por benefisiá bo, kon e ta diferensiá di otro práktika i nan ta kontestá kualkier pregunta bo por tin. Tur hende interesá por atendé, e ta kompletamente gratis i no tin obligashon pa siña (1 ora – gratis)
Sentronan lokal di enseñansa ta tene charla di introdukshon regularmente. Sita personal tambe ta posibel riba petishon.
Personal
Na un Sentro di MT lokal ku un maestro sertifiká: 1 ora, gratis
Webinario Bibu – pronto optenibel
Ku oradornan nashonal destaká: 1 ora, interaktivo, gratis
Video Online – pronto optenibel
Di Dr. John Hagelin, físiko kuantiko: 20 minüt, gratis
Stap 2: Charla Preparatorio
Mekanismo di e téknika di Meditashon Trasendental – kon e ta funkshoná, dikon e ta fasil pa siña i sin esfuerso pa praktiká, kon e ta diferente for di otro formanan di meditashon, i su origen. (45 minüt – gratis)
Stap 3: Entrevista Personal
Averiguá mas den un enkuentro personal ku un maestro sertifiká di MT. (10-15 minüt – gratis)
Porfabor nota: Por kompletá stap 2 i 3 pareu ku stap 1
E siguiente stapnan (stap 4-7) ta tuma lugá durante kuater dia konsekutivo
Stap 4: Instrukshon Personal
Ku un maestro kualifiká. (1-2 ora)
Stap 5: Promé Seminario
Pa verifiká e práktika korekto i instrukshonnan mas aleu (1-2 ora)
Stap 6: Di Dos Seminario
Pa komprondé mekanismo di e téknika di MT (1-2 ora)
Stap 7: Di Tres Seminario
Pa komprondé estadonan mas haltu di desaroyo humano (1-2 ora)
Siguiente 6-Luna
Una bes bo kompletá e shete pasonan inisial di instrukshon, lo bo tin e konosementu intelektual i e eksperiensia nesesario pa praktiká di un manera apropiá e téknika di Meditashon Trasendental.
Despues ta sigui un serie di enkuentro personal ku bo maestro i lès siguiente – ofresé sin gastu adishonal
E seshonnan aki ta stabilisá práktika korekto di bo meditashon pa sigurá ku bo ta haña e benefisionan kompletu. Por programá e enkuentronan aki na bo kunbinensia durante hinter e promé seis lunanan di bo práktika di Meditashon Trasendental. E seshonnan siguiente aki ta opshonal pero altamente rekomendá.
Apoyo Bida Largu
Komo un graduado, bo ta bin na remarke bida largu pa e programa ofresé pa kualke sentro di Meditashon Trasendental. Esaki ta inkluí guia personal di bo práktika di meditashon, charlanan avansá, eventonan speshal, meditashon di grupo, i selebrashon.
Si kualke dia bo kier refreská bo práktika òf haña mas instrukshon, esaki ta optenibel a kambio di un pago mínimo na kualke sentro di Meditashon Trasendental.


text:
Proximo Eventonan
Luna di Concientisacion riba Droga
May 04 2019 - May 25 2019
Den un manera creativo, cada iglesia mester organisa manera pa crea conciencia den e iglesia y na...
Retiro di Pareja
May 24 2019 - May 25 2019
Un weekend diseña pa enrikese y renoba e votonan matrimonial. Un invitado special lo dirigi e ret...
Dia Mundial di Oracion pa Muchanan
May 25 2019
Uniendo cu e iniciativa mundial, den bista di e circumstancia di hopi mucha, cada iglesia riba e ...
Dia di Boutismo ST/TMI
May 25 2019
Tur luna, iglesia mester planifica y agenda oportunidadnan pa personanan interesa den wordo boutisa.
Cumbre Discipel Creativo
May 30 2019 - Jun 01 2019
Organisa pa e Departamento di Comunicacion di Mision, un weekend special planifica pa involucra m...


text:
E ta algo sumamente importante y ta algo di lamenta y cu por (a) stroba, e hecho cu e gobierno actual no tin e documentonan cu Fundacion Lisette Gomes a entrega algun aña atras.
Esaki ta deseonan di pueblo, mirando cu na 2010 ta 11 mil firma a sostene e manifiesto. E fundaicon a bin cu’n grupo, na 2016 a bin cu’n grupo hopi mas grandi.
Pa organisa un manifestacion, ta hopi tempo y hopi energia e ta tuma, pa cual e fundacion a trece e documentonan bieu, pa asina nan pasa door di dje. Y ta di spera cu e lo por yuda pa bin cu e cambionan necesario.
Mas aleu, Sra. Gomes a sigui bisa cu e unico punto cu a wordo cumpli cun’e na 2010, ta e videoverhoor, cu tabata wordo manda busca for di St. Maarten y e mucha tin cu wareda. Actualmente nan tin e ekiponan, peor tin hopi cos cu no a sosode, dus e tempo ey p’aworakinan, ta un gobierno a sinta, cu ta e gobierno di AVP.
Mirando cu a saca un comunicado di puntonan di ley cu a wordo introduci, pa 1 di juni, pa cual ta duna gobierno actual, e oportunidad y lo mira si nan, enberdad lo cumpli cu esaki.


text:
E siman cu a pasa, 45 experto di 14 pais y 9 organisacion a reuni na Aruba pa e di diescinco sesion intergubernamental di e sub comision oceanografico pa Caribe y teritorionan cercano (IOCARIBE) coordina pa Ministerio di Educacion, Sciencia y Desaroyo Sostenibel, UNESCO Aruba y Reino Hulandes. Departamento di Naturalesa y Medio Ambiente (DNM) a participa y ricibi un presentacion di e ‘trial model’ pa ‘Sargassum monitoring’ for di ‘Collecte Localization Satellites’ (CLS).
Durante e reunionnan a repasa e progreso principal di e periodo 2017 pa 2019.
E temanan principal tabata inclui e.o.: Strategia pa desaroyo di capacidad, alganan peligroso den e region di IOCARIBE, acidificacion di lama, crecemento di sargassum, Decada di Sciencia Maritimo pa desaroyo sostenibel, Atlas Maritimo Caribense (CMA), IOCARIBE-GOOS, Ecosistemanan Grandi Maritimo den Caribe (CLME+), y Meta pa Desaroyo Sostenibel #14.
Durante e conferencia, e compania Frances CLS a bishita DNM y demostra nan sistema di monitor y pronostica e yerb’i lama (sargassum) y su movecion riba lama. Personal di DNM a haya un training di e sistema di monitor aki. DNM a ricibi e ‘user guide’ pa por uza e website, nabega riba dje y wak con por monitor e yerb’i lama sargassum via imagen di satelite. Sra. Marion Sutton, e Project Applications & Projects Engineer a duna un splicacion amplio con pa uza e website y a pasa door di e diferente aspecto/features di e website cu por wak e yerb’i lama (sargassum) den Caribe.
Tambe riba e website por mira diferente ‘drift models’ di cada dia unda e yerb’i lama sargassum ta encontra su mes y e software ta duna un pronostico te cu 3 dia pa loke ta trata e trayectorio. Asina cada pais via e website aki por monitor e situacion di e yerb’i lama (sargassum). Un peticion di Sra. Marion ta pa haya mas tanto feedback cu ta posibel di e website pa haci’e mas ‘user friendly’ y cla p’e usuario, p’ asina mehora e model.
DNM a keda masha impresiona cu e presentacion ricibi pero tambe agradecido di por a participa na e conferencia aki cu Aruba tawata tin e honor di ta anfitrion pa ICOCARIBE #15.


text:
Registra bo trabou como organisacion social...
Fundacion, scol, institucion di cuido, centro di bario, grupo di scouting y club di deporte atencion!
Ata bo oportunidad pa haci un trabou grandi y riba dje recluta boluntario nobo. Drecha e speelplein di scol of e speeltuin di centro di bario, bai keiro un dia cu nos grandinan of pasa un man di verf den e cantina di e club di deporte.
Participa ta facil!
Registra bo trabou riba e website aki. Boluntarionan interesa por inscribi pa duna bo organisacion un man via e website aki.
Mas informacion »
of participa como boluntario
Bo kier pone man na obra pa un of parti di dia na un fundacion, scol, institucion di cuido, centro di bario, grupo di scouting of club di deporte?
Participa cu bo famia, coleganan di trabou, miembronan di club (deportivo), of compañeronan di scol. Sera conoci cu trabou boluntario y yuda un organisacion completa un trabou of actividad. Bo por tin sigur cu bo lo pasa bon! Busca desde fin di december 2018 un trabou of actividad riba e website aki y inscribi como boluntario!
Participa como persona priva, individual of den grupo
Participa como scol of compania
Bista di tur proyecto
Mas informacion »


text:
woensdag 27 juni 2012 - Diabierna awor ta ultimo dia cu por entrega e plachinan di number di vehiculo cu no ta den uzo
ORANJESTAD – Servicio di Impuesto ta participa cu diabierna awor, dia 29 di juni, ta ultimo dia cu por entrega e plachinan di number di aña 2012 di vehiculo cu no ta den uzo. Si e plachinan keda aden pa un kwartaal completo, por duna dispensacion di impuesto. Aki ta sigui mas informacion.
E condicionnan
Ta asina cu pa un vehiculo cu no ta den uzo y cu no lo bay ta den uzo pa un tempo, no lo tin mester di paga e impuesto di un of mas kwartaal durante aña. Esaki ta dispensacion di impuesto y ta valido solamente si cumpli cu e siguiente condicionnan.
1. Ta entrega e plachinan di number prome cu e kwartaal cuminsa y
2. E plachinan di number ta keda aden pa por lo menos un kwartaal durante aña.
Entregamento di plachi di number
Por entrega e plachinan di number sea na oficina principal na Oranjestad of na un Oficina di gobierno den districto.
Mester acudi cerca un cahero pa yena y firma un formulario. Pa medio di e formulario ta declara cu ta entrega e plachinan y ta duna e motibo por ehempel: pa motibo di biahe largo, vehiculo ta daña etc.
Si doño di vehiculo a fayece
Den caso cu doño di vehiculo a fayece, un miembro di famia por entrega e plachinan di number. Alabes ta posibel cu casa di e fayecido ta autorisa un persona pa haya e number. E herederonan tambe por laga pasa e number riba nomber di e persona cu nan ta desea. Pa esaki e herederonan ta apodera un persona pa regla esey. Ta necesario si pa tur e herederonan firma pa e traspaso di number por tuma luga. Servicio di Impuesto tin e formulario ‘Verklaring van geen bezwaar bij voertuig overdracht’ cu e herederonan por uza. Despues ta entrega e carta di apoderacion hunto cu un notificacion di fayecimento di Censo.
Ta reserva e number pa aña fiscal 2012
Servicio di Impuesto ta warda e plachinan di number solamente pa aña fiscal 2012. Durante e periodo aki ta reserva e number tambe pa e doño di vehiculo. Despues di aña 2012, e cliente ta core riesgo di perde su number si acaso e no reacciona.
Periodo cu e plachi ta keda aden
E dispensacion di impuesto ta depende tambe di con largo un cliente ta laga su plachinan di number aden. Solamente si e plachinan a keda aden pa un kwartaal of mas completo, e ora no lo tin mester di paga e impuesto di e kwartaal concerni. Por ehempel: si e vehiculo ta daña pa un luna so y e doño a busca e plachinan di number bek, e ora toch e mester paga e impuesto di e kwartaal ey completamente. E dispensacion no ta conta pa cada luna cu e plachi a keda aden sino pa cada kwartaal di aña.
No tin dispensacion cu forsa retroactivo
No ta duna dispensacion di impuesto cu forsa retroactivo. Esaki ta pa motibo cu mester paga e impuesto delanta. Si entrega e plachinan di number na e momentonan aki, no por haya dispensacion mas pa e kwartaalnan cu a pasa caba.
Dispensacion na e momentonan aki
E plachinan di number cu keda entrega na e momentonan aki lo por cay bou dispensacion di impuesto pa e di tres kwartaal, esta juli, augustus y september 2012. E plachinan mester keda aden si pa 3 luna largo.
Dispensacion no ta conta pa gasto di plachi
Por haya dispensacion pa e impuesto solamente y no pa e gastonan di e plachinan di number. Semper e cliente lo mester paga Afl. 20,- pa gasto di e plachinan aki.
GERENCIA DI SERVICIO DI IMPUESTO
27 di juni 2012


text:
Notisia
-
“Salariskompas-Loonwijzer” ta krusial pa yuda un hóben
Ministerio di ESKD su empeño ta pa informá e.o e studiantenan di antemano tokante indikashon di salarionan ora ke skohe.Lesa mas 12 Desèmber 2018 - Den Komunikado
-
NOCHI DI INFORMASHON PA DOÑONAN DI STANDPLAATS PAFÓ DI SIUDAT
Gobièrnu di Kòrsou a tene Seshon di Informashon riba kontenido di maneho nobo pa standplaatsnan pafó di siudatLesa mas 11 Desèmber 2018 - Den Komunikado
-
NOCHI DI INFORMASHON PA DOÑONAN DI STANDPLAATS PAFÓ DI SIUDAT
Gobièrnu di Kòrsou a tene Seshon di Informashon riba kontenido di maneho nobo pa standplaatsnan pafó di siudatLesa mas 11 Desèmber 2018 - Den Komunikado
-
Komishon di Supervishon di Hustisia a honra kliente Zahir Dalnoot i su tim
Willemstad- Djaluna último, durante di e último reunion pa e aña aki, 2018, Komishon di Supervishon di Hustisia i…Lesa mas 11 Desèmber 2018 - Den Komunikado
-
Bishita di trabou di hefe di re integrashon di prizòn na Schiphol, Ulanda
Willemstad – Resientemente e hefe di e departamentu di re integrashon di e prizòn na Schiphol na Ulanda, sra…Lesa mas 11 Desèmber 2018 - Den Komunikado
-
BON SIMAN
Resumen di GMN
1 - 7 desember 2018Lesa mas 11 Desèmber 2018 - Den Komunikado


text:
GMN TA ADVERTI PA NO KOME NINGUN SALADA DI ROMEIN OF PRODUKTONAN KU TA KONTENE ESAKI.Geplaatst op 22 Novèmber 2018 dor di Ministerio di Salubridat Públiko, Medio Ambiente i Naturalesa
GMN TA ADVERTI PA NO KOME NINGUN SALADA DI ROMEIN OF
PRODUKTONAN KU TA KONTENE ESAKI.
________________________________________________________________________
Tópiko: produktonan SALADA DI ROMEIN posibelmente kontaminá
Outoridat Merikano (CDC=Centre for Disease Control) pa basta tempu kaba ta investigando diferente kaso di infekshon ku e bakteria di E. Coli. E. Coli ta un bakteria ku normalmente ta biba den tripa di bestia, i si esaki resultá den kurpa humano pa via di kuminda, e por kousa kram den barika, diarea, keintura, i sakamentu.
Outoridatnan Merikano a bin diskubrí kasonan di infekshon ku e bakteria for di 2017, pero no tabata sigur di e origen di e bakteria. A registra 32 kaso na Merka di kual 13 a wordu hospitalisa. Ainda nan no ta sigur di e origen i ta pesei na Merka ta rekomenda pa no kome ningun tipo di ‘Romaine Lettuce’, Salada di Romein ni tampoko produktonan ku tin Salada di Romein aden.
GMN di su banda tambe ta rekomenda pa no kome, te proksimo aviso, ningun tipo di Salada di Romein ni tampoko kosnan ku tin Salada di Romein aden. Na Korsou no a registra ningun kaso di infekshon relashona ku Salada di Romein. Apesar di esaki GMN ta saka e advertensia aki pa publiko general.
GMN tambe ta instrui tur establesimentu ku ta importá òf bende Salada di Romein, pa stòp importashon i/òf benta inmediatamente te proksimo aviso. Entrante 22 november 2018, trahadornan departamentu di Technisch Hygienische Zorg di GMN, lo hasi kontrol den lugánan ku ta bende produktonan di konsumo riba benta di Salada di Romein.
Ku e akshonan aki, Ministerio GMN ta keda traha pa bienestar di komunidat di Korsou.
21 di November 2018


text:
Leerplicht ta na vigor
Minister di Enseñansa mr. drs. Arthur Dowers, hunto cu Inspector General di Enseñansa, John Hessen y ambtenaarnan di Leerplicht, Gwendolyn Kastablank-Tromp y Julisa Tromp, a anuncia esaki oficialmente dia 4 di februari ultimo durante un conferencia di Prensa.
E hoben mester bay scol te cu e dia cu e haci 17 aña, pues te e dia cu el a completa su di 16 aña, of te e dia cu el a gradua di un scol secundario.
A cuminsa cu implementacion di e ley den diferente fase, unda cu e cinco ambtenaarnan a bishita gran parti di nos scolnan y a informa e cabesante di e reglanan stipula den e ley. Siguiente a cuminsa e fase unda cu e scolnan mester informa e mayornan di e reglanan aki y mester implementa nan.
Mayornan mester informa e scol ora cu su yiu no por cumpli y atende su lesnan, sea pa malesa of otro motibo. Pa un alumno haya “vrijstelling” di scol pa biaha pa representa Aruba den exterior, biaha pa trato medico of cualkier otro motibo, e persona cu ta responsabel pa e hoben, sea ta su mayor of voogd, mester entrega un peticion pa esaki cerca e cabesante di e scol.
Minister Dowers a pidi tur mayor tuma bon nota di e ley di enseñansa obligatorio y pa cumpli e reglanan, pasobra na final di dia ta na e beneficio di e hoben y su desaroyo exitoso den nos comunidad pa nos hobennan bay scol.
Info / Contact
Pa mas informacion busca [E] Enseñansa obligatorio of [L] Leerplicht den e alfabet menu riba homepage, of tuma contacto cu Bureau Leerplicht.Scroll To Top